Paintball deskribapena. Paintball Gipuzkoa Bizkaia Araba Nafarroa Euskadi despedida soltero\nAisialdia eta paintball - Tel: 660450245 (Whatsapp)\nPaintball infantil Euskadi\nHemen zaude: Sarrera » Paintball-a » Paintball deskribapena\nKanpoko kirol bat da (Indoors ere badago) non ariketa, izadiarekin harremanak, estrategia, talde-jokoa eta batez ere adrenalina eta umore ona aurki baititzakezu.\nKirol hau mundu osoan praktikatzen dute bai gizonek, bai neskek, gazteek, nagusiek... non helburu nagusiena egun zoragarri eta dibertigarri bat pasatzea den.\nNormalki bi talde jokatzen dute, nortzuek maskara babesgarri bat eta CO2-z edo aire konprimituz elikatutako markadorak erabiltzen baitituzte. Markadora hauek "margoko" bolatxoak jaurtitzen dituzte nortzuek 30-40 metroko distantzia lor dezakete, eta zerbaitekin topo egiten dutenean, eztanda egiten dute, orban bat lagaz. Margo hau guztiz biodegradagarria da, ez da toxikoa eta erraz garbitzen da, ura besterik ez duzue behar. Bolatxoek jelatinazko estalki bat dute (botikak bezala) eta barrukoa elikadurazko kolorantea da.\nPaintball-a segurtasunezko eta arrisku gabeko kirola da, zeren eta bolatxoak ez dira batere kaltegarriak. Paintball-ean jarduteko gainera maskara babesgarri bat erabiltzea beharrezkoa da (kirol honetarako maskara bereziak) zeintzuek begiak, aurpegia eta belarriak babesten dituzten.\nBi Paintball mota daude: Lehiaketakoa eta Jostatzekoa. "Lehiaketakoan" talde bakoitzeko hiru, bost, zazpi edo hamar pertsonez osaturiko bi talde bata bestearen kontra aritzen dira. Izan ere, "Erdiko ikurrina" edo "Ikurrina bikoitza" deitzen zaien jokuetan borroka egiten dute. "Jostatzekoan" denbora eta joku ezberdin ugari erabiltzen dira, baita joka dezaketen pertsonen zenbakia ere aldatzen da.\nJames Hale, 1970.urtean ingeniari Iparamerikarrak lehenengo margoko markadora asmatu eta patentatu zuen. Izan ere, abeltzaintza eta egurreko industriek abereak eta zuhaitzak margo zitzaten asmatu zuen. Bizimodu hauetako langileek markadora hauekin ezkutaketan jolasten zutela uste da, batak besteari tiro eginez.\nPaintball-a 1981.urtean sortu zen New Hampshire-n, USA-n. Paintball-aren sortzaileei langile hauek margoko bolatxoak jaurtitzen zituztela ikusi ondoren (benetazko margokoak) ideia bururatu zitzaien. 1981.eko ekainean lehenengo Paintball jokoa gauzatu zen.\nHarrezkero eta urte berean Paintball-ean aritzeko sortu zen lehenengo markadora dela eta, kirol honen praktika gorantz besterik ez du egin.\nPaintball-a garatuz joan zen eta 1982.urtean, Rochester-ren (NY-en), lehenengo Paintball kanpoko zelaia sortu zen.\nIa 1983.urtean NSG-a (National Survival Game) sortu zen eta baita PMI enpresa sortu ere, Paintball-ean aritzeko produktuak egin eta banatzen dituena.\nIa 1984.urtean Paintball-a Australian hazi zen Skirmish Games izenarekin, Búfalo-n, NY-en, lehenengo Barneko Paintball zelaia sortu zen (Indoors).\nIa 1985.urtean Paintball-a Inglaterra-ra heldu zen eta orduan bertako lehenengo Paintball zelaia eratu zen.\nIa 1988.urtean "Paintball Jokalarien Elkarte Internazionala" eratzen da, IPPA izendatua (International Paintball Players Association). Elkarte honek, segurtasunera eta Paintball-a hezitzera eta hedatzera zuzenduta, doain eskaintzen zituen bere zerbitzuak.\nIa 1991.urtean Paintball-a Europa osoan hedatzen hasten da, Frantzia, Dinamarka eta Portugal-en batez ere.\nIa 1992 eta 1993. urteetan ligak osatzen hasi ziren, haien artean NPPL-a (Liga Nacional de Paintball Profesional) garrantzitsuena, USA-n.\nIa 1996.urtean Paintball-a guztiz ezaguna zen Kanadan, USAn, Australian, Inglaterran, Eskozian, Dinamarkan, Frantzian, Portugalen, Holandan, Alemanian, Austrian, Irlandan, Belgikan, Grezian, Italian, Noruegan, Suizan, Afrikan, Nueva Zelandan, Brasilen, Venezuelan, Israelen, Korean, Tailandian eta Filipinasen.\nGaur egun Paintball-a mundu osoan jarraitzaile asko dituen kirola da eta lehiaketa ugari, eskualdeen arteko ligak, nazio arteko ligak eta txapelketa mundialak antolatzen dira.\nPaintball-eko joku ugari daude. Taldeen helburua joku bakoitzean ahal eta puntu gehien lortzea izango da.. Jokuek 7 - 20 minutu bitarteko iraupena izaten dute. Hona hemen hauetako 3 jokuen deskribapena:\nBi taldeen kanpamentuen artean ikurrina bat jartzen da, eta ikurrina eskuratzen duena irabazle izango da. Bitartean jokalariek tiroak jaurtiko dituzte, etsaiak kanporatzeko. Jokalariak bolatxo baten eztanda jasoz gero, markadora buruaren gain jasoz "Alde Neutral-era" jo behar du, epaileak puntuazioa har dezan. Orduan, jokalariak jokatzen jarrai dezake bere kanpamentutik berriro aterataz. Jokoa amaitzen da talde batek ikurrina lortu eta bere kanpamentura eramaten duenean edo denbora bukatzen denean. Puntu gehien lortzen dituen taldea garaile izango da.\nTalde bakoitzak bere ikurrina du kanpamentuan ikusgai. Talde bakoitzak kontrako taldearen ikurrina eskuratu eta bere kanpamentura eraman behar du. Ikurrina eramaten duen jokalari bat margoko bolatxo batek jotzen baldin badu, ezin dio bere taldeko partaide bati eman, baizik eta ikurrina lurrean bertan ikusgai laga behar du. Jokua bukatzen da talde batek kontrako taldearen ikurrina bere kanpamentura eramaten duenean edo denbora amaitzen denean.\nAntolatzaileek zenbait objektu lagatzen dituzte zelaian zehar, eta kutxa bakarra ere objektuak sar dezaten. Talde bakoitza kutxa eskuratzen saiatuko da, objektuak barnean sartzeko eta bere kanpamentura eramateko. Objektuak kutxa duen taldeak bakarrik har ditzake, bitartean beste taldea aurkako taldeari kutxa kentzen saiatuko da. Jokua irabazten du helburu hau lortzen duenak edo puntu gehien lortzen duenak denbora konkretu batean.\nUrte osoa irekita erreserba eginez\nErreserba eta informazio telefono zenbakiak: 943120543 - 660450245 (Whatsapp)\nEkintzaren lekua: Lastur-ko auzoan, Deban (Gipuzkoa)\nBulegoa eta denda: Polonia Echeberria 1, Eibarren (Euskadi)


Aurore Martin �beren etxeetan� dutela jakinarazi dute 80 eragilek - GARA\n«Aurore Martin, abenduaren 17z geroztik, gure etxeetan bizi da eta behar bezain luzaz babesten segituko dugu». Horratx, laburrean, hogei bat eragilek -gehienak hautetsiak- atzo Baionan adierazi zutena.\nBatasuneko militantea aterpetzea legez kontrakoa dela jakitun dira. «Arras ongi dakigu Aurore aterbetzea delitu dela, eta asumitzen dugu. Hori dela-eta izan daitezkeen ondorio judizialak ere asumituko ditugu», jakinarazi zuten Battitta Amestoi Uztaritzeko zinegotziak eta Peio Etxeberri Aintxart Donibane Lohizunekoak.\nBertan bildutakoen eta agiria izenpetu dutenen beste hirurogei hautetsi eta eragile politiko eta sozialen izenean mintzatu ziren biak. Gainera, «zerrenda egunez egun atxikimendu berriekin luzatzen» doala ere esan zuten.\nEpaitegien behin betiko erabakia kaleratu aitzin egin zuten azken agerraldia. Orduz geroztik, ordea, «gauzak aldatu» egin direla eta desobedientzia jarrera harturik, «mezu eta eskaeretatik harago joatea» deliberatu dute. Gizarteari, eta batez ere ordezkari politiko eta sozialei, beste horrenbeste egin dezatela eskatu zioten atzokoan.\n«Gurea haserre oihua da. Kexu gira Frantziaren portaera honekin. Ez dugu ulertzen nolatan Espainia herrialde demokratikotzat jo eta Aurore hango justiziaren eskuetan uzteko asmoa duen», nabarmendu zuen irmotasunez Amestoik, euren egitekoa, «herritar eta hautetsi gisa Aurore laguntzea eta injustizia hori salatzea» dela adieraziz.\nHari beretik, Etxeberri-Aintxartek ohartarazi zuen mauletarra «ekinbide politiko publikoa» garatzeagatik, hots, «guk egunero egiten dugunagatik entregatu eta zigortu» nahi dutela.\n«Aferaren larritasunaren» adierazletzat jo zituen Ipar Euskal Herriko joera politiko guztietatik agertu diren aurkako iritziak.\nAlain Iriart Hiriburuko auzapez eta Paueko Kontseiluko kideak «bai juridikoki, bai politikoki, erabaki oso-oso larria» dela esan zuen. Euroagindua «delitu larriak egin dituzten gaizkileei zuzendutako neurria omen zela esan zuten ezartzerakoan, baina argi geratu da oinarrizko eskubide demokratikoen kontra erabiltzen dutela» gaineratu zuen.\nPolitikoki ere jokaera «jasanezina» da Iriarten iritziz, are eta gehiago «une honetan, gatazkaren eragile nagusi batek, ETAk, armak uzteko asmoa iragarri duenean».\nBi aldeko bortizkeria gelditu\nEurope Ecologie taldeko Akitaniako kontseilari Alice Leiciagueçaharrek ere jokamoldea «ahalkegarria» dela zeritzon: «ETAren agiriak itxaropen berria sortu du euskaldunon bihotzetan. Bakea erdiesteko bi aldeen bortizkeriak gelditu behar dira. Horregatik Parisi ere atxilotzeak eta euroaginduak bertan behera uzteko eskatzen diogu, eta hortaz, Aurore ez Espainiaratzeko. Soilik gisa honetara mintzatu ahalko gira bake-prozesu demokratiko batez».\nSinatzaileen agiriak aipatzen du, halaber, «beren kezka» une zehatz honetan Parisek egindako urratsarengatik: «Frantses gobernamenduari bere jarrera alda dezala eskatzen diogu. Parisek, Madrilek bezala, gatazkaren konponketan parte hartu behar du».\nEuroaginduaren aplikazioa eta horren ondorioak «eskubide zibil eta politikoen aurkakoak» direla nabarmenduta, Aurore Martin «Espainiaren esku uztea» ez dutela onartzen, eta «erabaki ez-bidezko honen aitzinean, elkartasunezko jarrera» beharrezkoa dela berresten dute adierazpenean.\nAnai Arteko ordezkari Mixel Mendibourek nabarmendu zuen «Euskal Herrian betidanik aterbetu direla militante politikoak» eta 1986an euskal errefuxiatuak babesteko «Iheslari bat Etxe bat» kanpainak izandako arrakasta gogora ekarri zuen.


Pribatutasun politika - Guaixe.eus\nIzaera Pertsonaleko Datuen Babeserako abenduaren 13ko 15/1999 Lege Organikoak xedaturikoaren arabera, guaixe.eus-ek adierazten dizu bezero edo erabiltzaile berri bezala alta ematean jasotzen diren datu pertsonalak datuen fitxategian jasoko direla eta administrazio xedearekin eta eskainitako produktu edo zerbitzu berriei buruzko merkataritza informazioa bidaltzeko erabiliko direla, eta deskribaturiko helburu hori ez duen beste inolako tratamendurik ez zaiela emanen. Fitxategi horretan jasotako datuak zehatzak eta egungoak izanen dira, ahal den neurrian.\nguaixe.eus-ek cookie-ak erabiltzen ditu erabiltzaile bat eskarien galdetegietan sartzen denean edo erabiltzaile erregistratu gisa sartzen denean. Cookie horiek soilik erabiltzaile anonimo bat eta bere ekipoa hartzen dituzte kontuan informazio prozesurako, izaera pertsonaleko daturen bat ekar lezakeen inolako erreferentziarik eman gabe. Izaera pertsonaleko daturen bat ekar lezakeen cookie-ren bat erabili behar bada, behar bezala jakinaraziko zaio erabiltzaileari, Izaera Pertsonaleko Datuen Babeserako abenduaren 13ko 15/1999 Lege Organikoak xedaturikoaren arabera. Behin erabiltzaileak nabigatzailea ixten duenean, suntsitu egiten dira cookie-ak.\nNolanahi ere, ez baduzu datu hauek tratatzerik nahi, posta elektroniko bat bidal dezakezu fundazioa@guaixe.eus helbidera egoera horren berri emanez, edo bestela, gutun bat bidali dezakezu behean zehazten den helbidera. Horrek esan nahi du baja emanen zaizula guaixe.eus-en bezero gisa eta baita kontrataturiko zerbitzuetan ere.\nguaixe.eus-ek bere datu pertsonalak hirugarrenei ematea aurreikusten badu, erabiltzaileen baimena lortu beharko du aurretik datu horiek eman ahal izateko, eta dagozkion izena emateko galdetegi elektronikoetan edo antzeko beste bide batetik jakinaraziko zaie erabiltzaileei ematen diren datu horiek zein helbururekin erabiliko diren, eta zesiodunaren nortasunaren eta jarduera motaren berri emanen zaie halaber. Datu emate hori Europako Batasuneko kidea ez den beste lurralde bati egin behar bazaio, guaixe.eus-ek izaera pertsonaleko datuen babesari buruzko berariazko araudi osoa betetzeko konpromisoa hartzen du, datuen nazioarteko emate hori arestian aipaturiko araudi horretara egokitu dadin.\nNolanahi ere, datu horietan sartu, zuzendu, baliogabetu eta aurka egin ahal izanen da guaixe.eus-ekin harremanetan jarrita fundazioa@guaixe.eus posta elektronikoaren bidez, edo bestela, honako helbide honetara gutuna bidalita: Guaixe Fundazioa. Foru Plaza, 23-1 | 31800 ALTSASU (Nafarroa).\nguaixe.eus-ek ziurtatzen du datu pertsonalak dituzten fitxategiek betetzen dituztela enpresa horrek prestatu duen segurtasun dokumentuan zehaztutako segurtasun neurri guztiak.\nEra berean, ziurtatzen da, baimendu gabeko hirugarren pertsonen datu pertsonalen fitxategiarekiko sarbidea baztertuko dela, egungo teknologiak eskaintzen dituen segurtasun estandarrak beterik.\nErabiltzailearen nabigazioaren inguruan Guaixe Fundazioa, guaixe.eus webgunearen erakunde kudeatzaileak honako informazio hau soilik lortu eta kontserbatzen du gure web orriaren bisitariei begira:\nGure web orrian sartu den eguna eta ordua. Horrek aukera ematen digu jende ugarien zein ordutan sartzen den jakiteko, eta gure ordu gorrietan saturazio arazorik gerta ez dadin beharreko egokitzapenak egiteko. Gure web orrira eramaten dituen link-aren internet helbidea. Datu horri esker, gure zerbitzarira eramaten dituen banner eta loturen eraginkortasuna ezagutu ahal izanen dugu, emaitza hoberenak eskaintzen dituztenak bultzatu ahal izateko.


Euskal Elkargoa hasia da bere zerbitzuak idekitzen | Basque Country | KAZETA\nEuskal Elkargoa hasia da bere zerbitzuak idekitzen\nMaiatzaren 11n itxialdiaren bukaera hasi zenetik, Euskal Elkargoak bere zerbitzuak eta establezimenduak idekitzeari ekin dio. Oraindik orain, hainbat leku hetsirik izanen dira eta oro har, segurtasun neurriak zaindu beharko dira.\nDonapaleuko mediatekak laster idekiko ditu bere ateak. © Isabelle MIQUELESTORENA\nEmeki bada ere, publikoari begirako ekipamenduen ateak idekitzen hasi da Ipar Euskal Herriko instituzioa, baina bistan denez, ez duela bi hilabeteko baldintza berdinetan. Maiatzaren 11tik landa aktibitatea berreskuratzen hasi dira langile nahiz erabiltzaileek jarraitu beharreko neurriekin. Osasun arauak errespetatzea baitezpadakoa baita.\nEuskal Elkargoaren hamar etxeek (Euskal-Aturri Kosta, Amikuze, Errobi, Garazi-Baigorri, Iholdi-Oztibarre, Errobi-Aturri, Bidaxuneko lurraldea, Hazparneko lurraldea, Xiberoa eta Hegoaldea) ohiko ordutegiak berreskuratu dituzte. Elkargoak aitzinetik hitzordua hartzea aholkatzen du eta maskaren erabilera derrigorrezkoa da leku publiko hauetan sartzeko.\nLandaretegi guziak ere ideki egin dituzte eta Ur eta Garbitze sektorearen harrerak soilik hitzordu bidez eginen dira, fakturetan ageri den telefono zenbakira deituz. Gisa berean, Amikuzeko eta Xiberoko zerbitzu etxeetarako hitzordua hartzea lehenetsiko da. Bere aldetik, herri arteko ekintza sozialerako guneak bere aktibitateari ekin dio.\nHaur ttipiei dagokienez, Elkargoak kudeatzen dituen hamaika haurtzaindegiak idekiak daude jadaneko. Haur kopurua apaldu dute, aldakorra delarik tokiaren arabera, erraterako, batzuetan hamar haurreko talde batekin eta handienetan, hamarreko hiru talderekin. Bidaxune, Ortzaize eta Xiberoko aisialdirako harrerek ere beren zerbitzuak eskainiko dituzte heldu den asteko beharren arabera. Alta, lanbide bat ikasteko formakuntza eskaintzen duen guneak maiatzaren 25ean hasiko du bere aktibitatea.\nElkargoaren ardurapean den kultur mailako eskaintza ere emeki hasiko da martxa hartzen. Maurice Ravel kontserbatorioak ekin dio orientazio profesionalerako klaseak emateari. Amikuzeko musika eskolak berriz, distantziatik jarraituko du kurtsoak ematen. Donapaleu, Donibane Garazi eta Irisarriko mediatekak berriz, ateak idekitzeko prestaketak egiten ari dira.\nKirol arloari begira, aktibitate fisikorako eta kirolerako Uztaritze, Iholdi-Oztibarre, Errobi-Aturri eta Bidaxuneko lurralde hezitzaileak aste hau eta hurrengoaren artean hasiko dira eskoletan parte hartzen. Baigurako aisialdi gunea eta Amikuzeko kirol anitzeko eskola hetsirik izanen dira, Bidaxuneko gaztelua bezalaxe. Angeluko kirol portua astelehenean idekiko dute. Alta, igerileku eta kiroldegi guziak (erabilera anitzeko gelak, trinketak, ezker paretak...) hetsirik dira, oraingoz datarik gabe.\nCAF-en laguntza berezia\nBestalde, “salbuespeneko elkartasun laguntza” sortu du frantziar Gobernuak CAF egituraren bidez, gisa horretan Covid-19ak sortu krisiari loturik zailtasun ekonomikoetan diren etxe txiroenak eta apalenak laguntzeko.\nOnuradunek ez dut deus egin beharrik, apirileko laguntzak maiatzaren 15etik landa bideratuko baitzaizkie automatikoki, betiere froga agiria dutelarik. Ekainaren hastapenean jasoko dute maiatzekoa. Laguntza hau jasotzen dutenek 150 euroko gehigarria jasoko dute, eta hogei urteko seme-alaba dutenek beste 100 euro gehiago.\nPirinio Atlantikoetako CAF-eko langileak onuradunen galderak erantzuteko eta laguntzen ordainketak egiten segitzeko mobilizatzen ari direla jakinarazi du erakundeak. Osasun krisia dela eta, harrera gunea oraingoz ez da idekia izanen eta beste molde batzuk proposatu ditu erabiltzaileek dituzten beharrak betetzeko.\nTokiko orrialdeetan posta kutxa bat ezarri dute berrikuntza gisa. Erabiltzaileek posta elektroniko bidez bidal ditzakete haien dokumentuak transmittreundocument.caf64@info-caf.fr helbidera, web atariko kontuan sartu beharrik gabe.\nTelefono bidez hitzorduak har daitezke caf.fr web atarian horretarako dagoen eremuan, astelehenetik ostiralera. Ondotik, aholkularia ahalik eta lasterren jarriko da harremanetan eskatzailearekin.\nSalbuespen egoera dela eta, astelehenetik ostiralera urgentziazko linea bat ere izanen da eta behar gorrietarako goizeko 9.00etatik 18.00ak arte izanen dira aktiboan. Zenbakiak 05 59 98 55 59 edo 05 59 98 55 79 dira.


Arrate Illaro Etxebarria - Biografiak - BDB. Bertsolaritzaren datu-basea\n1989\tGetxo\t+ Getxo < Uribe-Kosta < Bizkaia < Euskal Herria\nIkus-entzunezko Komunikazioan lizentziatua, egun Euskaltzaleen Topagunean ari da lanean. Lehendik ere zuzendaritza kidea zen eta 2018tik, Euskal Herriko Bertsozale Elkarteko lehendakaritza taldeko kidea da.\nLeioako ikastolan hasi zen bertsotan eta ALBE Algortako Bertsolari Eskolako kidea da. Euskal Herriko Eskolarteko Txapelketa irabazi zuen 2006an. 2008an eta 2012an Uribe Kostako txapelduna izan zen eta Bizkaiko Bertsolari Txapelketako finalaurrekoetara sailkatu zen 2010ean eta 2012an.


EHGAM-DOK | 1976-2006 | dokumentazio gunea |: > Berria: Trans > IVAN GARDE ORDIZIAN: "GORPUTZ BAT BAINO GEHIAGO GARA"\n> Berria: Trans > IVAN GARDE ORDIZIAN: "GORPUTZ BAT BAINO GEHIAGO GARA"\n«Gorputz bat baino gehiago gara»\nIvan Gardek pertsona transexualen eskubideak aldarrikatu ditu\nGoierriko HITZA, 2006-06-28 # Maider del Olmo\nEmakume gorputzarekin jaio zen Ivan Garde. Zorigaitza izan zen beretzat, ez baitzuen gorputz hori bere sentitzen: «Papera egiten nuen, neskarena, baina hori zen azken batean: paper bat. Gogorra izan zen». Nafarra da bera, gizonezkoa legearen aurrean, lagunen eta familiakoen aurrean eta bere barruan. Gizonezko sentitu da beti, horregatik ekin zion goputza «egokitzeari».\nIvan Garde Ordiziako Barrena kultur etxean izan zen aurreko astean hitzaldi bat ematen, Zutik-ek gonbidatuta. Ekitaldian pertsona transexualen eskubideak aldarrikatu zituen, urteetan bizi izan duten bazterketa salatuz.\nBerak ere bere larruan jasan zuen bazterketa eta ukapena: «Hamaika modutan saiatu ziren ni neska nintzela konbentzitzen, bide onetatik eta bide txarretatik. Hezkuntza sistema osoa saiatu da neure burua sentitzen nuenaren kontra jartzen. Eta ez dute lortu. Gaur egun gizon bezala bizi naiz, hala sentitzen dudalako».\nSexuz aldatu egin zela esatea ez zaio gustatzen. Bere hitzetan, «nik nahiago dut esatea egokitu egin nuela gorputza. Sexua ez da hartu eta jarri edo kendu eta jarri egin daitekeen zerbait. Gainera, gorputz bat baino gehiago gara». Pertsona transexual guztiek ez dute sexu organoetan ebakuntzarik egiten. Batzuek ez dute premiarik sentitzen, Gardek adierazi duenez.\nOrain gutxira arte legearen aurrean agertzeko ebakuntza hori ezinbestekoa zen, baina Espainiako Gobernuak aldatu egin zuen legea duela aste batzuk. Garderen ustez aurrerapauso bat da, nahiz «bide luzea» dagoen oraindik.\nEbakuntzen gaiak arduratu egiten du. «Astakeriak» egin izan direla dio, eta horrek ondorio larriak utzi dituela pertsona transexual batzuetan: «Adibidez, badaude kasuak gorputza itxuraz bakarrik aldatu dutenak. Alegia, hormonarik eta hartu gabe. Zer pasatu da? Gorputza ez dela egokitu egoera berrira. Ondorioak latzak dira, osteoporosis kasu larriekin adibidez».\nAnekdota bat gogoratzen du, hormonekin hasita zegoenean eta gorputza itxuraldatzen ari zitzaionekoa. Irribarre zabal batekin kontatzen du orain: «Ebakuntza egitera joan nintzen, eta harreran zegoenak galdetu zidan ea gizonetik emakumera ala emakumetik gizonera aldatu nahi nuen. Gizonezkotarako nator, esan nion».\n«Ezohikoa» zen orduan gizonezko gorputza hartzea, ebakuntza gehienak emakumezkoenak zirelako. Sakonean horrek ere bere esplikazioa baduela uste du, eta emakumeen bazterketarekin lotuta dago, bere ustez.\n«Ni ere segituan konturatu nintzen gizonezko itxura hartu nuenean kaso gehiago egiten zidatela ahoa zabaltzen nuen bakoitzean, zerbait garrantzitsua esan beharko banu bezala», egiten du barre.\n«Ikustezinak» egin ditu bazterketak, Garderen arabera. Eta ukapen horrek bultzatuta prostituzioarekin ere oso lotuta egon dira pertsona transexualak. Hala ere, egoera aldatzen ari dela ikusten du eta bazterketa eremuetatik ateratzen ari direla.\n«Beste gauza bat nerabeen kasua da, adin txikikoekin pasatzen dena. Holandan, adibidez, legez onartuta dago gazte horiek hormonak hartzea, eurek hala erabakitzen badute eta euren gurasoen edo tutorearen onespenarekin. Kontuan hartu behar da adin horretan gertatzen direla gorputzeko aldaketa handienak: bularrak hazten zaizkie neskei, hilerokoa jaitsi,... Nik uste dut hobe dela gaztetatik prozesuan sartzea», azaldu zuen Gardek.\nHala ere, Ordizian emandako hitzaldian bildu ziren entzuleen artean nerabeen gaiaz ikuspuntu ezberdinak azaldu ziren.\nPertsona transexualen eskubideak errespetatzearekin bat etorri ziren aretoan zeuden denak, ordea.\n«Guk dioguna da pertsona denek dutela eskubidea sentitzen duten bezala bizitzekoa. Niri ez zait axola besteek nitaz zer esaten duten, inporta zaidana nik sentitzen dudana da», Garderen arabera.\nNazioarteko eguna, gaur\nGay, Lesbiana eta Pertsona Transexualen Askapenerako Nazioarteko Eguna ospatuko da gaur, eta kolektiboek kalera aterako dituzte euren aldarrikapenak. EHGAMek, aurten, pertsona transexualen eskubideen inguruko mezua zabalduko du, egun horren harira. Bestalde, taldearen bilakaera erakusten duen erakusketa zabaldu berri dute Beasainen, Usurbe Antzokian.


Nafarroako CCOOk bere XII. Kongresua egingo du ostiral honetan\nNafarroako CCOOk bere XII. Kongresua egingo du ostiral honetan Iruña Park Hotelean, 'Contigo día a día, zurekin egunero' lelopean, non idazkari nagusia eta sindikatuaren Batzorde Exekutibo berria hautatuko diren.\nSindikatua Kongresu honetara lehen indar sindikala izanik iritsi da eta krisi sanitarioaren ondorioz, gizartearen eta lanaren narriadura saihesteko erronka du.\nNafarroako CCOOk bere XII. Kongresua egingo du ostiral honetan, ekainaren 18an, Iruñeko Iruña Park hotelean, 'Contigo día a día -Zurekin egunero' lelopean. Bertan, Chechu Rodriguez sindikatuko egungo idazkari nagusia berriro aurkeztuko da, 4 urteko agintaldiaren ostean. Kongresua 9: 00etan hasiko da, egun osoan zehar egingo da, eta bertan sindikatuak antolaketa-politika eta datozen urteetarako ekintza-ildo sindikalak eztabaidatu, aztertu eta proiektatuko ditu.\nHorrez gain, azken lau urteetan egindakoaz hausnartuko dute, estatutuak berrikusiko dituzte eta idazkari nagusi berria eta Batzorde Exekutibo berria aukeratuko dituzte, zazpi kide izatetik bederatzi izatera pasatuko dena. Sindikatua osatzen duten zazpi federazioek aldez aurretik antolatutako batzarretan aukeratutako 93 ordezkarik hartuko dute parte Kongresuan. Horrez gain, beste hogeita hamar pertsona inguru izango dira bertan gonbidatu gisa, besteak beste, Maria Chivite presidentea, Mari Cruz Vicente CCOOko Ekintza Sindikaleko idazkari konfederala eta Carlos Gutierrez Gazteria eta errealitate berrietako idazkari nagusia; eta Nafarroako hainbat sindikatu, alderdi politiko eta bestelako gizarte-erakundeetako ordezkariak. Pilar Arriaga CCOO Nafarroako Antolakuntza idazkariaren ustez, "Biltzar honek Nafarroako langileen kezka sozial eta laboralak aztertuko ditu, horregatik, gure sindikatuko 15.000 afiliatuak ordezkatzen dituzten 93 pertsonek asmo handiko batzorde txostengile bat eztabaidatuko dute, osasun krisitik enplegu gehiagorekin eta hobearekin ateratzeko proposamenak onartzeko".\nArriagaren iritziz, "sindikatua funtsezkoa izan da langileekiko arretan eta kezkatzen zuten arazoen konponbidean, Gizarte Elkarrizketari garrantzia eman diogu zenbait neurri sozial osatuz eta hobetuz, eta Espainiako Gobernuari lan-erreforma behingoz indargabetzeko eskatzen jarraitu dugu". Azkenik, Nafarroako CCOOko antolakuntza idazkariak azpimarratu duenez, "CCOOk gizarte zentzua izan du azken lau urteotan. Horregatik, helburua erreferentziazko erakundea izaten jarraitzea da, hitzarmen garrantzitsuenak negoziatzeko gai dena eta erakundeentzat eta gizartearentzat eragile fidagarria eta fidagarria dena. "


Mertxe Aizpurua eta Gorka Elejabarrieta etzi, Biterin - Hernani - Kronika.eus\neh bildu a10\nMertxe Aizpurua eta Gorka Elejabarrieta etzi, Biterin\nArratsaldeko 19:00etan egingo du EH Bilduk ekitaldia, hauteskundeen aurretik.\nbozekin beste hitzordu bat izango dute herritarrek hurrengo igandean, bihar zortzi. Hain zuzen, Kongresuko eta Senatuko ordezkariak, berriro ere, aukeratu beharra daude, eta bide horretan, atzo hasi zen, ofizialki, hauteskunde-kanpaina.\nHonen baitan, astelehenean egingo du ekitaldia EH Bilduk Hernanin. Biteri kultur etxeko areto nagusian izango da, arratsaldeko 19:00etan hasita, eta bertan izango dira Mertxe Aizpurua eta Gorka Elejabarrieta, EH Bilduren hautagaiak.\nAizpurua eta Elebabarrieta izango dira Kongresuko eta Senatuko zerrenda-buruak, hurrenez hurren. Eta haiekin batera izango dira, besteak beste: Kongresuan, Jon Iñarritu, Esther Larrañaga eta Hernanin bizi den Juan Mari Olano; eta Senatuan, Olaia Duarte eta Aitor Ibero, Hernaniko Udaleko langilea.\nOrdezkaritza sendoa izatea, helburu\nHernaniko EH Bilduk ohar batean azaldu du «garrantzia haundia» eman diola Kongresu eta Senatuan «ordezkaritza sendoa» izateari, beraz, kide eta zaleak gonbidatu ditu hautagaiekin egingo den ekitaldian eta bihar zortzi egingo diren hauteskundeetan parte hartzera.\nIzan ere, Hernaniko EH Bildutik aldarrikatu dute: «gure eskubideak errespeta daitezen, guk egiten ez badugu, ez du gugatik inork egingo», adierazi dute.


Alkizak Ondarearen Europako Jardunaldietan parte hartuko du - Alkiza - Tolosaldeko ataria\nTolosaldeko Ataria 2019-09-13 16:13\nBihar, 10:00etan, zuhaitz lepatuak zer diren, zergatik eta nola lepatzen ziren ezagutzeko aukera izango da antolatu duten ibilbidean.\nOndarearen Europako Jardunaldiak ekimenaren aurkezpenean, besteak-beste, Iñaki Irazabalbeitia, Alkizako alkatea, Denis Itxaso, Kultura, Lankidetza, Gazteria eta Kirol diputatua eta Maria Jose Telleria, Kultura zuzendaria egon ziren.\nAlkiza Ondarearen Europako Jardunaldietako protagonistetako bat izango da. Asko dira Hernio-Gazumen ditugun altxor naturalak, bada, horietako batzuk ezagutzeko aukera eskainiko digu ekimen honek. Hala nola, irailaren 14an, zuhaitz lepatuak zer diren, zergatik eta nola lepatzen ziren ezagutzeko aukera izango da antolatu den ibilbidean. Urriaren 19an berriz, saguzarrei buruzko xehetasunak ezagutzeko aukera izango da egingo dugun ibilbidean zehar. Argibide gehiago eskura dituzue Fagus Alkiza Interpretazio Zentroaren atarian: www.fagus-alkiza.com.


Piarres Larzabal: Lana eri\nAintzineko barne bera.\nNAUSIA: Beraz, azken aldikotz sartzen nauk bulego huntan, nausi bezala. Oraidanik hi izanen haiz lantegi huntako nausi berria. Duela hogoita hamabi urte, hartu nian kargu hau aitaren eskutik. Orduan ez zituan leku hauk orai bezala. Berrehun bat langile ginizkan bakarrik. Orai uzten daizkiat lau ehun.\nANDRE: Nik ez dakit, aita, noiz eta nola utziko dudan lantegi hau. Bainan kontent ninteke hau gidatzen banu zuk bezenbat urtez, eta azkartzen banu, zuk egin izan duzun bezenbat.\nNAUSIA: Bai, aitor diat, naski, hik ni bezala, nik aita, arras moda xaharrekoa kausitu nuela, haren laneko segida hartu nuelarik. Bainan, laster ohartu ninduan, hainitz banukela aitarenganik ikasteko.\nANDRE: Ez da dudarik, aita, enetzat gauza bera izanen dela eta maiz etorriko nauzula kontseiluketarat. Nere xedea da zaharren oraikotzea, bainan zuri izanen da ni argitzea nolakoa den, berritu nahi dudan zaharra, ez dezadan hautsi, xuxendu bakarrik eta hobetu nahi nukena.\nNAUSIA: Kontent nauk, hola mintzo baihiz. Zuhurtzia duk hola jokatzea. Ari denak beti egiten ditik hutsak, bainan gutiago, buruz ari denak. Eta buruz aritzea duk saila hautsi gabe, oraikoa lehengoari jostea.\nANDRE: Hortan, aita, zure eta ene gogo dira, hari bereko.\nNAUSIA: Egizak beraz bizitze, seme. To, hirea duk lantegi hau. Izanen duk lan, atsegin, bai eta ere sofrikario.\nANDRE: Milesker, aita.\nNAUSIA: Errak, eta... Laster ezkontzen haizenaz geroz, nahi nizkek ahantzi Mayirekin izan ditugun gorabeherak. Amari ere errana zioiat. Agian elgar lañoki hartuko diagu eta agian, Mayi izanen duk, guretzat, bigarren haur bat.\nANDRE: Hori da, aita, gure nahikundea ere, eta jada gisa hortarat mintzatuak gira Mayirekin.\nNAUSIA: Bon, milesker. Banihoak hemendik. Uzten haut hire lanari. (Emeki eta luzaz behatzen du bulegoari. Semea xutitzen da... Apur bat ixilik... Aita jalitzen da nigar bat xukatuz)\nANDRE: (Bakarrik. Apur bat ixilik) Bere biziko lanetik betikotz urruntzea da pixka bat hiltzea. Gaixo aita! (Atea joiten dute) Aintzinat! (Mayi agertzen da. Andrek lorietan errezebitzen du) Agur Mayi! Zoin tenore onean heldu ziren. Badut zernahi zuri kondatzeko.\nMAYI: Zertan zira aitarekin?\nANDRE: Hoberenean. Oraintxet ateraia da hemendik. Gure antolamenduak egin ditugu. Oraindanik, ni naiz hemengo nausia.\nMAYI: (Irriz, maleziarekin) Beraz zu zira ene nausia?\nANDRE: Ba, eta zu ene etxeko anderea. (Biak irriz)\nMAYI: Nik ere berri on bat badut. Anaia arras ongi doala eta laster etxerat igorriko daukutela.\nANDRE: Hobe, hobe. Eta aitari aipatu diozu enekin esposatzea?\nMAYI: Ba, bainan ez du iduri holakorik onetsi nahi duela. Errepusta eman daut: Andrekin ezkondu? Ikus eta sinets.\nANDRE: Bon. Badakizu zer egin behar dugun? Apur baten buruan dut zure aitarekin eta bere lagunekin, greba bururatzeko bilkura. Zu egonen zira prest bilkura akabatzean xanpaña zerbitzatzeko, eta orduan, denen aintzinean jakin araziko dugu gure ezkontzeko xedea.\nMAYI: O, Andre, agian elgarrekin ongi emanen dugu. Hain da berria eta handia ezkontzarekin hartuko dutan kargua, nun batzuetan beldur bainiz ez dudala aski zure gosturat beteko.\nANDRE: Biek izanen dugu, Mayi, elgarren beharra eta biek eginen dugu ahal duguna. Baitezpadakoena izanen da, beti elgar maitatzea eta sustengatzea.\nMAYI: Iduritzen zait, zurekin, gure biziaz eginen dugula zerbait eder.\nANDRE: Ba, eta agian, ene aitari bezala etorriko zaukularik lana uzteko tenorea, ez ditugu gure langileak greban izanen, bainan urus eta kantuz lanean ari.\nMAYI: Eta agian ere, ez gira orduan hotzean izanen zahar-gazteak gure familian.\nANDRE: A! Beharko ditugu peraxatze batzu egin, nik zure aitarekin.\nMAYI: Ba, eta nik zure aitamekin.\nANDRE: (Irriz) Manobra handitako egunetan gira, behar baititugu zahar-gazteak elgarri josi eta gainerat langile-nausiak.\nMAYI: Ez du hain aspaldi, gu biak elgarrenganik urrun ginauden. Guk bat egin dugunaz geroz, ez bide da ezin-ahala, bestek ere bat egin dezaten.\nANDRE: Bat egitea errex da, gizonek elgarri so egiten badute onezia gogoan. Bainan batasunik ez dagoke, gizonek partida jokatzen badute, bihotza gaxtakeriaz hazia.\nMAYI: (Asaldatua) O, Andre, zure ama ikusten dut hor heldu.\nANDRE: Gure amodioaren izenean galdatzen dautzut, Mayi, egin ahalak egin ditzazun zuen arteko lokarrien leuntzeko. (Mayik izerdia dariola ez daki nun koka. Dama atea jo eta sartzen da. Denak apur bat ixilik daude. Bi emaztek elgar besarkatzen dute. Biak nigarrez)\nANDRE: (Apur baten buruan, irriño batekin) Bon, ama, ez baitautazu behin ere arrebaño bat ekarri laguntako, nihaur izan naiz baten bilarat.\nANDRE: (Nigarrak xukatuz) Mayi, ahantz ditzagun gure artean izan ditugun gorabeherak. Ez dut alabarik izan. Bainan esperantza dut amatzat onartuko nauzula.\nMAYI: (Herabeki) Ba, etxeko anderea.\nANDRE: «Etxeko andere» hori, Mayi ehortziko duzu betikotz, eta oraidanik erranen duzu «ba, ama».\nMAYI: (Ahapetik) Ba, ama.\nDAMA: Bon, ez baigira orai aski gure buruen jabe solasen ibiltzeko, uzten zaituztet bi-biak. Sarri egonen gira luzexago elgarrekin.\nANDRE: Ongi da, ama. Sarri beraz elgarrekin afalduko dugu.\nDAMA: (Jaliz) Ba, horixe bera. (Mayi eta Andre ixtaño bat irriz ari dira)\nANDRE: Ez dakit errex den alaba baten sortzea, bainan ikusi dut neke dela ama baten sortzea. Milesker Mayi, hoinbeste borondate on erakutsi baituzu ene amaren zuretzeko.\nMAYI: Sortzezko ama onartzeko ez nekerik. Sort-ondoko amak emaiten ditu lanak.\nANDRE: Huna nun heldu zaigun gure jaun erretora. Segur naiz gure berri jakin nahian ibilki dela.\nMAYI: Ni banoa, Andre. Hola ez zaituztet trabatuko zuen solasetan.\nANDRE: Ez, Mayi, zaude hemen. Ez zira soberakin, eta on da oraitik usaia har dezazun zure urratsen ibiltzeko ez nere zerbitzari bazine bezala, bainan izanen ziren nere espos-lagun bezala. (Ateko zirrintza) Aintzinat!\nERRETORA: (Sartuz) Agur, adixkide onak. Ta? Zertan dira zuen arteko gorabeherak?\nANDRE: Hoberenean jaun erretora. Gu biek egin koropiloa, aitamek tinkatzen ari zaizkigu.\nERRETORA: Hobe, hobe. Joan den aldian, hemendik ateratzean, Izpiritu Sainduari otoitz bat egin nion, bakezko urtxoa, etxe huntarat jauts zadien.\nANDRE: Urtxoa jautsi da, jaun erretora, eta denak bere kurrukaz eztitu ditu.\nERRETORA: Jakin ditut ere, Mayi, zure anaiaren berri onak. Eta bietan kontent naiz zure anaiaren salbatzeko herri guziak bat egin baitu. Harritzeko da nola lagundu duten denek, kasik zoin gehiago bezala.\nANDRE: Holako izpirituen batasun bera behar ginuke ere, jaun erretora, gure lantegiaren salbatzeko.\nERRETORA: Ba, egia diozu. Izpiritua da denen zimendu. Ibil zaitezte goragoko ontasunen ondotik eta beherekoak ukanen dituzue gainerateko.\nANDRE: Ez dakigu, Mayik eta nik, zer obratuko dugun ondoko egunetan, bainan nahi ginuke gure lantegiko moldetan bide berri bat ideki.\nERRETORA: Nik dakitana da, ez dela Jainkoaren gostuko obrarik muntatzen, gurutzerik jasan gabe. Asko etsaigo beharko dituzue beraz bentzutu, zuen xedetarat heltzeko.\nANDRE: Ba, Mayiri erraiten nion, nausi hainitz gure urrats berrien kontra izanen ditugula. Eni izanen dela heien eztiki gure molderat biltzea.\nERRETORA: Ba, eta hainitz langile gidari ere zuen kontra izanen dituzue. Zuen molde berriekin alabainan, zuen langilek, nahitez, galduko dute nausien kontra gudukatzeko daukaten izpiritua. Eta, beste lantegietako lagunentzat, zuen langileak izanen dira desertur eta uko egile batzu.\nANDRE: Nago nola beharko dugun gobernatu Mayik eta nik, gure etxean ateak berdin zabalik egon daiten, ba nausi eta ba langilentzat.\nERRETORA: Ez duzu hortaz buruhauste ibiltzerik. Mayi izan dadiela orai den bezala, eta zu, Andre, berdin. Erran nahi dut Mayi ez dadiela bilaka andere handi, zurekin esposatuz, eta ez zu ere jauts zure etorkizunari gomeni ez diren molde herresta batzuetarat. Ez zaiteztela lot, ziminoak bezala, zuen maileko ez diren jenden, jestuen egiten. Elgar maita-azue beti orai bezala. Zuen bihotzak atxik-atzue beti idekiak munduari. Hori da molderik hoberena, nahi baduzue zuen etxeko atea beti nornahirentzat zabalik izan dadien.


Artzai Gaztak artzainen manifestua aurkeztu du – Nirea. El portal del Medio Rural y Litoral de Euskadi\nAza 04 2016\nJoan den urriaren 15ean, Landa Eremuko Emakumeen Naziarteko egunarekin kointzidituz, eta World Cheese Festival ospatzeko hilabete falta zenean, Artzai Gaztak manifestu bat aurkeztu zuen. Bertan, “gazta guztien ona dela, eta artzainen jarduera ingurugiroari eta euskal kultura-tradizioari mesede egiten diela” adierazi du. Eusko Jaurlaritzak, Nafarroako Gobernuak, hiru Foru Aldundiek eta lau lurralde historikoetako 17 herri udalek agiria babestu dute. Instituzioen eta gizartearen berme hau oinarrizkoa da antzinako arstisau-jarduera honen irauterako.\nLurralde historiko ezberdinen ordezkari diren Ana Lusarreta, Mari Carmen Agirre eta Marta Pérez Loperena artzainek manifestua irakurri zuten. Testuan, Artzai Gaztak artzaintzak lurraldearen kudeaketan duen garrantzia eta naturarekin duen banaezinezko lotura azpimarratzen ditu. Ideia hau artzainak euskal herriaren nortasun kulturalaren transmisio-hari gisa betetzen duen paperari lotuta dago. Artzainak, lana baino bizimodu bezala ulertzen du jarduera hau.\nOhitura gordetzeko zeregin horretan, Artzai Gaztak ohitura eta modernitatea uztartzeko gaitasuna aldarrikatu du, teknologia berriak lanean eta produktuan kalitaterik gorena lortzeko baliatuz. Produktu hori, gazta, alegia, bere balore eta zapore guztia ematen dizkien ordezkaezinezko hiru elementuren emaitza da.\nHorietako bat larre berriak dira, esnearen zaporea definitzen dutenak, loreak emandako ñabardurekin.\nBeste bat esne gordinean oinarritutako eskulangile-elaborazioa eta ontzea dira. Artzai Gaztako gaztategiak jezte-geletara elkartuta dago. Honek esan nahi du urtero ekoizten diren esneko 600 tonak ez direla garraiatzen, eta ez dutela inolako homogeneizazio tratamendurik ezta birberotzerik jasaten.\nHirugarren oinarria artzaina da, alegia: artzaintzaren bidez ia nahi Gabe paisaia moldatzen duen lurraldearen kudeaketaren atal garrantzitsua.\nProzedu osoaren gakoa ere ezin dugu ahaztu: bakarrik latxa eta karrantzako arrazetakoak diren 15.000 ardietako artaldea.\nManifestuak Idiazabal Gaztaren Jatorri Deituraren Kontseilu Arautzailearen sorreran eta Latxa Esnea Kooperatibaren eraketan Artzai Gaztak bete zuen papera era gogoratzen du. Gainera, bazkide bakoitzak zein jatorri deiturari heldu nahi dion erabakitzen duela argitzen du. Horrela, %80ak bere gaztak Idiazabal Jatorri Deituraren bidez ziurtatzen ditu. Honek Artzai Gaztako bazkideek jatorri deitura horren ia erdia osatzen dutela suposatzen du. Gainontzekoek Erronkariko Gazta deituraz edo gazta ekologikoa bezalako kalitate ziurtagiriez baliatzen dira.\n« Izaera Bizia/Alma Fresca: gure lurraren produktu ekologikoa ezagutzeko ENEEK-eko jarduera ibiltaria\nNikolas Segurola artzain eskolaren aitaren bizitzari buruzko liburua aurkeztu da »


Villa Mariako Euzko Etxeak ezohiko ikuskizuna eskaini zuen hiriko Gizataldeen Jaialdian Donostiako danborradarekin\nEuzko Etxeako kideak Gizataldeen Jaialdian\nVilla Maria, Argentina. Musikaz, kolorez eta zaporez bete zen Villa Mariako anfiteatroa joan den larunbatean, azaroaren 17an, hiriko Gizataldeen Festaren karietara. Hamar kolektibitatetik gora hartu zuten parte Udalak antolatutako jaialdian, tartean, perutarrak, boliviarrak, kubatarrak, espainiarrak, balearrak, italiarrak, indiatarrak, sirio-libanoarrak eta euskaldunak. Euzko Etxeari dagokionez, bi alorrekoa izan zen bere eskaintza: jan-edanen arlokoa eta oholtza gainekoa, festa-giroko musika eta dantza ikuskizun batekin.\nSukaldaritza txokoan, buru belarri aritu ziren euskal sukaldariak txistorra, piperrada eta patata-tortilla prestatu eta zerbitzatzen, eta baita kalimotxoa ere. Oholtza gainean, berriz, txandaka dantzatu zuten Euzko Etxeko dantzari helduek eta txikiek, eta errepertorioko zenbait pieza kantatu zituen abesbatzak, Lorena Marin zuzendari.\nBaina dudarik gabe, proposamen bitxiena ikusentzuleentzat danborrada izan zen. Euzko Etxeko danbor- eta barril-jotzaileek Sarriegi maisuak Donostiako festa nagusirako sortutako doinuak jo zituzten ekitaldi villamariatarrera bildutako 3.000 pertsonentzat.\n2018ko Villa Mariako Gizatadeen Azoka\nMusika eta letra\nMusika eta danborrak


Zergatiak: Philippe eta Beñat • ZUZEU\nPhilippe eta Beñat: zergatiak\nPhilippe Lassalle Astis, Filipo\nPhilippek normaltasun osoz eta argiki esplikatzen digu nola eta zergatik erabaki zuen Euskal Herriko gatazka politikoan modu zuzenean parte hartzea. Garai hartan, 1970. hamarkadan, usu joan ohi zen Donostia aldera eta, horrez gain, Donibane Lohitzuneko eskualdean euskal herritar ugari ezagutu zituen. Ezagutzeaz haratago, batzuen adiskide egin zela ere erraten digu. Estatu espainolaren errepresio gordina ikusi ahal izan zuen eta errepresio horren ondoriorik garbienen lekuko izan zen Lapurdin. Hego Euskal Herriko bere adiskideei laguntza ematea deliberatu zuen, hasieran etxea eskainiz eta, ondoren, berentzako etxeak aurkituz. Onena, haatik, lekukotasun horiek guziak bere ahotik entzutea dugu, ontsa asko esplikatzen baitigu bere engaiamenduaren arrazoia eta jauziaren zergatia:\nPhilipperen kasuan, Hego Euskal Herriko lagunekin zuen harremana garatuz joan zen heinean, azken hauen egoera ulertuz joan ahala, hasi zen konpromisorako pausuak ematen. Hastapen batean, beraiekin tragoak hartzen hasi zen baina, pixkanaka, Hego Euskal Herritik ihesean zetozen iheslarien eguneroko zereginetan laguntzeari ekin zion.\nJauzia emateko zergatia, beraz, ez zen ideologia politiko jakin bati loturikoa izan, edota nazio askapenerako euskal mugimenduaren ideietan oinarritua, baizik eta adiskide zituenen eguneroko bizitza errazteko borondate hutsean. Argudio politikoak alde batera utzirik, laguntasunezko sentimenduek edota garai hartako bulkada-sozialak bideratu zuten jauzia ematera.\nHego euskal herritar haiekiko laguntasuna egonkorturik eta hainbat eztabaida ukan ondoren, ezin hobeki ulertu zuen Estatu espainoleko egoera eta bere lagunek bizi zuten errepresioaren zergatia. Une hartatik aurrera, laguntza eskaintzen segitzeaz gain, goiko bideoan erraten duen gisan, bere laguntzeko konpromiso eta determinazioa sendotu egin ziren, euskaldun izate hutsagatik errepresioa pairatzen zuten gizabanako haiei lagundu nahian.\nPhilipperen kasua interesgarria da, halaber, bere burua ez baitu euskal herritartzat edota euskalduntzat jotzen -euskal hiztun ez diren euskal herritar anitzek hala egiten duten bitartean-. Are gehiago, bere frantses izaera asumitu eta errebindikatzen du eta, beraz, bere jauziaren zergatian ere azpimarratzen du beste populu batekiko elkartasunak bultzatu zuela Euskal Herriko gatazka politikoan parte hartu eta konpromiso maila altua onartzera. Errepresioa pairatzen zuen beste edozein populu lagundu zezakeen Philippek, baina zoriak, kasualitateak ala patuak Euskal Herrira ekarri zuten eta, ondorioz, Euskal Herriko gatazka odoltsuan inplikatzera:\nBernard Sansebastian, Beñat\nBeñatek gordinki hitz egin du zergatiaz, konplexurik gabe.\nOrain artekoa ikusirik eta bideoa begiratzen badugu, argi izango dugu Beñaten konpromisorako jauzia bere sozializazioarekin hertsiki lotua dela. Argiki esplikatzen digun moduan, ttipitatik bere familiaren bitartez euskal gatazka politikoarekiko harremanean hezi da. Hortaz, errefuxiatuekin hartu-eman handia izan zuen haurra zelarik, baita gaztaro guztian zehar ere. Erraten digunaren arabera, ulertu genezake bere inplikazioa modu naturalean eta logikoan gauzatu izana, argumentu politiko edo ideologiko zehatz baten beharrik gabe.\nBideoan ikus dezakegunez, 16 urte zituelarik, jada, Gazte Komunistetan ibili zen; ttipitatik erne zitzaion gizartearekiko interesagatik, ziur aski. Aitzitik, lehen aipatu moduan, ezkerreko borrokak bai, baina etxetik jasotako euskal -herritar- nortasunak eta ordura arte euskal gatazkarekin -gogora dezagun bere familiak frankismoaren ondorioz ihes egin zuela eta umetatik errefuxiatuak gertutik ezagutu zituela- izandako lotura estuak nazio askapenerako borrokari heltzea eragin zion, Jakes Esnalekin batera.\nAmaitzeko, esan beharra dugu bere borroka arloa ere itsasoari erabat loturik dela. Bere bizitzako zorroztasuna, diziplina eta hertsitasuna bizi militantean islaturik azaltzen zaigu. Berak dioen moduan –“Euskal Herria askatzeak euskal herritar ororen obligazioa izan beharko luke; Euskal Herriak, herri bezala, askatasuna ezagutzea merezi duelako”-. Hala, bideoan ikusiko dugunez, borrokarako jauzia ere modu naturalean azaltzen digu: “-Pentsatzen dut euskaldun sentitzen den euskalduna militantziatik pasatu behar dela; ezinbestekoa da-”.\nHau aipaturik, hala ere, militantziaren gogortasuna azpimarratzen digu, Estatuen aitzinean borrokatzean batik bat. Dena den, emaitzak eta konpromisoak zerbaitetarako balio izan duela kontatzen digu:\n– Philippe eta Beñat –\nPhilippe eta Beñat argazki bilduma hemen\nPhilippe eta Beñat: zergatiak zergatiak zergatiak zergatiak zergatiak zergatiak zergatiak zergatiak zergatiak


Medal of Honor: Allied Assault - Wikipedia, entziklopedia askea.\nMichael Giacchinoren bideo-jokoa\nbideo-joko tiroekin eta ikuspegi subjektiboarekina\nMicrosoft Windows, macOS eta Linux\nMedal of Honor (en)\nid Tech 3 (en)\n2015, Inc. (en)\nAlemania, Frantzia, Luxenburgo, Italia eta Norvegia\nMedal of Honor: Allied Assault →Medal of Honor: Frontline (en)\nMedal of Honor: Allied Assault (MOHAA) Medal of Honor sagaren bideo-joko bat da. Ordenagailu jokoa da bakarrik eta bi hedapen ditu (Spearhead eta Breaktrougth).\n2002. urtean atera zen eta hain arrakastatsua izan zen, zeren eta, orain arte ere arrakasta izan du. Saga osoaren moduan jarraitzen du, Bigarren Mundu Gerraan eta One Player Shooter eran (Tiratzaile Jokalari Bat: jokalaria lehenengo pertsonan tiro egiten). Powell Tenientea bezala jokatzen da. Estatubatuar militar bat da Rangersen 1. batailoian sartuta, OSS-sek hartua. 1942 eta 1943an girotuta, garai horretako armak, ibilgailuak eta uniformeak erakusten dira. Alemaniarrak hiltzearen gaian jarraitzen du (arazoak sortu zituena Alemanian). Normandiako lehorreratzean jokatu ahal du jokalariak edota Arzeweko guduan.\n6 maila ditu eta maila bakoitza misioetan banatuta dago. Jokoa amaitu eta gero interneten jokatu ahalko da munduko beste jokalariekin. Mapa berriak eta uniforme berriak aurki daitezke hor.\nJokatzeko erak[aldatu | aldatu iturburu kodea]\nJokatzeko era desberdinak daude:\nFREE FOR ALL (Guztiek guztien kontra): Joko modu honetan jokalariak edozein jokalari hil ahalko du aukeratutako armarekin. Normalean puntuazioa hilketak zenbatzen ditu.\nTEAM MATCH (Taldeen bidez): Honetan, berriz, taldeak daude eta beste taldekoak hiltzea saiatu beharko duzu. "Axis" (Ardatza) bazara "Allies" (Aliatuak) hil beharko dituzu eta aldrebes.\nROUND BASED MATCH (Erronden bidez): Gutxien jolastuta da modu hau. Jokalariak taldeetan banatzen dira eta beste taldeko guztiak hil beharko dituzte. Taldeko beste guztiak hiltzen dituen taldea izango da garailea.\nOBJETIVITY MATCH (Objektiboak betetzen): Taldeetan banatzen dira jokalariak. Helburu batzuk bete behar dituzte (gehienetan lehergailua ipintzea). Helburua lehertzen duen lehenengo taldeak irabazten du.\nFREEZE TAG (Berria): Taldeen bidez jokatzen da. Normalean sniper (frankotiratzaile) armarekin bakarrik jolasten da. Beste taldeko norbait hiltzen duzunean izoztu egiten da eta berriro jolasteko, taldeko batek, izpi batekin urtu egin behar du.\nBeste joko mota berriak daude baina oraindik ez daude hain zabalduak.\nGame Spy: Medal of Honorren zerbitzariak bilatzeko programa arrakastatsua.\nMODs: Medal of Honorren eraldaketak dira. Web orrialdetan aurkitu ahal dituzu eta zure jokoa pertsonalizatu ahal izango duzu. Zure zerbitzaria egiteko aukera ematen dizuten artxiboak deskargatu ahal dituzu.\n(Ingelesez)  MedalofHonor Filefront\n(Gaztelaniaz)  Clan Stars\nOrriaren azken aldaketa: 27 ekaina 2020, 08:39.


Etxea Ikuspegiak Negozioa mundu osora zabaltzeko DSBC Financial Europe offshore bankuarekin\nEguneratutako ordua: ots 17, 2020, 06:38 (UTC+03:00)\nDSBC Financial Europe offshore banku kontuak hainbat abantaila ditu gaur egun gure bezero eta bazkide potentzial eta estrategikoei ekar diezazkiekeena, batez ere atzerrira bidaiatzen edo lan egiten ari bazara eta zure dirua moneta desberdinetan kudeatu nahi baduzu. Ez bakarrik aberatsak aberastasuna handitu nahi dutenentzat, offshore kontu bat derrigorrezkoa da atzerriko atzerriko mugikorrek lan egiten duten eta mundu osoko negozioa hazten dutenentzat.\nHona hemen offshore bankua hautatzearen abantailak:\nDSBC Financial Europe offshore kontuak dibertsifikazio geografikoaren eta eramangarritasun globalaren onurak dakartza. Zergak nahiko eraginkorrak diren toki batean aurrezkiak eraikitzeko eta handitzeko erabil daiteke, batez ere atzerritarra bazara eta zure bankuko kontua leku berean mantendu nahi baduzu munduan zehar mugitzen zaren edozein lekutan eta edozein unetan. Abantaila horiek erraz jarriko zaizkizu eskuragarri finantza segurtasun bonusarekin.\nOffshore banku bat erabiliz, oso araututako jurisdikzio ireki batean kokatuta eta partikularrei babes elementu bat gordailuen konpentsazio eskemaren arabera, ziur senti dezakezu zure aurrezkiak kapital irisgarritasun mugen, erregulazioaren eta moneta debaluazioen arriskuetatik salbu egongo direla. horrek zure herrialdean eragina izan dezake. Eta, egia esan, dibisen aldakortasunaren aurkako buffer gehigarria eskaintzen du.\nMalgutasuna eta Kontrola\nOffshore kontu bat lortzeak independentzia handiagoa ematen dizu inongo gobernuren erabateko mendekotasunik gabe. Offshore bankua beti izan da epe luzeko zure finantzen gaineko benetako kontrola bermatzeko modu fidagarria. Erraztasun eta aldakortasun hori bereziki garrantzitsua da atzerriko zeregin batetik bestera atzerrira joaten diren atzerritarrentzat.\nDSBC Financial Europe offshore bankuarekin , zure korporazioak 24/7 lineako bankuetara sar zaitezke eroso eta zure kutxako fluxua kudeatu ahal izango du bakoitzean, nonahi, baita hainbat moneta desberdinetako kontu guztietara sarbidea ere.\nOffshore kontua / atzerritik kanpoko kontua erregistratzeko , sartu www.dnbcf.com helbidera eta egin klik gure webguneko " Ireki kontua " botoian, hautatu Enpresaren kontua fitxa eta bete eskatutako informazio guztia. Gure Harremanetarako Zuzendaria laster jarriko da zurekin harremanetan kontua irekitzen irakatsi eta laguntzeko. Prozesua erraza eta erraza da. Beharrezko dokumentuak jasotzen DSBC Financial Europe k zure kontua irekiko du 3 edo 4 laneguneko epean.\nDSBC offshore kontu baten onurak offshore kontua negozioaren irtenbide ekonomikoa


BIDASOA JAUN ETA JABE : KIROLETIK\nBIDASOA JAUN ETA JABE\n15 Abe, 2020 Kiroletik, Irratsaioa, Kirolak, Irun, Antxeta Irratia, Bidasoa, Puerto Sagunto, Sacyr Liga Asobal\nBidasoak ez dio Puerto Saguntori aukerarik eman garaipena lortzea posible zutela sinesteko. 13 garaipenekin, Cuetararenek Asobal Koparako txartela ziurtatu dute.\n29 – Bidasoa Irun (18+11): Sierra, Racotea (2), Zabala (6), Odriozola (2), Salinas (1), Tesoriere, Da Silva; Ledo, Cavero (5), Furundarena, Aginagalde (1), Serrano (2), De la Salud (2) , Azkue (3), Bartók (5, 1p) eta Bonanno.\n22 – Fertiberia Puerto Sagunto (11+11): Guitart, Miralles (3), Gil (4), Camacho (2), Aizen (4), García (1), Kozina (4); Bengivenga, Mirallave (3), Querín, Corzo (1 p.) eta Pozzer.\nPorrot mingarri baten ondotik, garaipena eskuratzeko anbizioa izan ohi du edozein taldek, baita Bidasoak ere. Arantzak kitatzeko modurik onena neurketa sendoa egin eta maisutasunez irabaztea da; hain zuzen ere, hori da gaur Bidasoak Puerto Saguntoren aurka lortu duena. Erraztasun handiarekin, lehen zatian neurketa ia erabakita utzi dute eta azkenean 29-22 irabazi diote Puerto Saguntori.\nSailkapeneko azken sailkatua den Puerto Sagunto, giza hesian jokalari garrantzitsua den, Gonzalo Carouren, bajarekin Bidasoari aurre egin behar izan dio. Nabaritu dute hutsunea. Neurketa nahiko berdintsu hasi bazen ere (2-2), 6-0eko partzialaren bidez, Bidasoa 7-2 agintzen jarri da lehen zazpi minutuetan. Mikel Zabala izan da lehen zatiko protagonista, Eibartarrak 6 gol egin ditu, horietako 4 lehen minutuetan eta kontra erasoan. Irundarrek erarik errazenean ari ziren golak egiten, defentsan golak ekiditen zituzten eta azkar erasotzen zuten Saguntoren atea. Talde valentziarrak erreakzio txiki bat izan du eta 8-5era hurbildu dira. Irudikapen bat besterik ez da izan. Lehen zatiko minutuak aurrera egin ahala, Bidasoak abantaila handitzen joan da. Zortzi goleko errenta lortu badute ere, Sagunto, berriz eta Bidasoak golak gauzatzerako orduan izan dituen zailtasun batzuengatik, bost goletara hurbildu da. Gutxirako balio izan du, lehen zatiaren amaieran, Bartoken bi gol eta Caveroren bat baliatuta 18-11 joan dira aldageletara.\nBigarren zatia lehenaren segida izan da. Uneoro Bidasoak 7-8 goleko errenta mantentzen jakin du, apuro handirik gabe igaro dituzte azken 30 minutuak. Azken neurketetan, talde irundarraren atezainak baloiak geratzeko orduan ez zebiltzan batere fin; gaur, berriz, Sierrak sekulako neurketa gauzatu du 14 geldiketa eginik (8 bigarren zatian egin ditu). Sierraren lana baliatuta, Kauldi Odriozolaren gol batek 22-12koa ezarri dute markagailuan, neurketako alderik handiena. 0-4ko partzialaren bidez eta atepean Pau Guitarten lana ardatz zutela, Saguntok markagailuan hurbiltzeko imintzioa egin du (22-16). Caverok eta Azkuek hirutan, partziala bueltatu dute, golek Bidasoa erasoan kokatuarazi dute eta egon zitezkeen zalantza guztiak alboratu dituzte. Neurketak erritmoa galtzen joan da eta azkenean 29-22ko garaipena lortu du Bidasoak.


San Miguel Rallysprintak 75 parte hartzaile izango ditu aurten-Lea-Artibai eta Mutrikuko Hitza : Lea-Artibai eta Mutrikuko Hitza\nSan Miguel Rallysprintak 75 parte hartzaile izango ditu aurten\nHamaika Eskuderiak antolatzen duen XIV. San Miguel Rallysprinta lehiatuko da zapatuan [uztailak 2] Etxebarria eta Elgoibar artean dagoen mendatean. Euskadiko Rallysprint Txapelketarako puntuagarria izango den proba 16:00etan hasiko da, eta guztira, 10,550 kilometroko ibilbidea egin beharko dute lasterketarako izena eman duten 75 parte hartzaileek. Beti bezala, hiru bidar pasatu beharko dira guztiak, Etxebarrian hasiera eta Elgoibarren amaiera izango duen denboraz neurtutako tartetik.\nAuto bat San Miguel igotzen 2011ko San Miguel Rallysprintean. Argazkia: Josu Arrate\nErrepidearen mozketa 15:00etan izango dela jakitera eman dute antolatzaileek. Denboraz neurtutako tarteak, berriz, 16:00etan, 17:45ean eta 19:30ean hasiko dituzte. Probaren amaiera 20:00etarako aurreikusi dute Hamaika Eskuderiakoek, eta sariak 22:00etan banatuko dituzte Markina-Xemeingo Goiko Portalean egingo duten ekitaldian. Aurtengo 75 parte hartzaileen artean Lea-Artibaiko Hamaika eta Kastinparro Eskuderietako pilotu eta kopilotuak daude. Beste batzuren artean, Ander txakartegi eta Alex Maguregi, Garikoitz Lopez eta Urko Pagoaga, Xabat Arrate eta Joseba Sololuze, Oihan Erkiaga eta Bernat Iraolagoitia, Ramon Muniozguren Aitor Saizar eta Gorka Aginaga eta Jose Jabier Aginaga. SARIAK Scratch sariak\nGaraikurra pilotu eta kopilotuarentzat eta 350 euro.\nGaraikurra pilotu eta kopilotuarentzat eta 200 euro.\nGaraikurra pilotu eta kopilotuarentzat eta 100 euro.\nKlaseetako sariak (1-9)\nGaraikurra pilotu eta kopilotuarentzat eta 150 euro.\n10. Klaseko saria\nGaraikurra pilotuarentzat eta 150 euro.


Helduen/Bikoteen Psikologia | (/ ESP) Garaian - Centro educativo y psicoterapéutico en Vitoria-Gasteiz\nZertarako terapia? Zauri emozionala edo geure buruarekin zein inguruarekin nahasmena eragiten diguten esperientziak jaso, onartu eta gainditzeko beharrezko laguntza eskaintzen dugu. Inguratzen gaituen aldaketa etengabeko sistema honetan porrota aukera berri bat bezala uler dezagun eta ez oztopo bezala.\nGuretzat garrantzitsua da norbanakoak bizi dezakeen zailtasun desberdinak jasotzea, bakoitzaren banakotasun ezaugarriak errespetatuz eta aintzat hartuz. Horrela, pertsonaren araberako estrategiak sortu bakoitzak ingurukoekin eta hurbileko sistemekin dituen harremanak ahaztu gabe.\nBikote kideei oztopoak gainditzen, komunikazioa hobetzen eta harremanarekiko elkartasuna eta errespetuaren alde egiten laguntzen die. “Media naranja” mitoaz aldenduz, etengabeko elkartrukean dauden izaki berdingabeen arteko lotura sortzea da helburu (pertsona + pertsona: harremana).\nFamilia uneoro interakzioan dauden pertsona indibidualez osaturiko talde moduan ulertzen da, kideek bata besteari etengabe eragiten diotelarik, hauetariko baten aldaerak besteengan aldaketak eraginez.\nZauri emozionala edo geure buruarekin zein inguruarekin nahasmena eragiten diguten esperientziak jaso, onartu eta gainditzeko beharrezko laguntza eskaintzen dugu. Inguratzen gaituen aldaketa etengabeko sistema honetan porrota aukera berri bat bezala uler dezagun eta ez oztopo bezala.\n“Lorea ez da lore izango inork bere usaina hautematen ez badu, lore-hostoen leuntasunaz txunditzen ez bada… edo bere gain kokatze hutsarekin polenez blaitzen den erle hori gabe”


�Chiki-Chiki� - GARA\nKontu honetan ere demostraturik geratu da espainolen harropuzkeriaren eta handiustearen gainetik beste zerbaitek pisu handiagoa izango duela beti: diruaren hotsak, hain zuzen ere\nEtxera berandu heldu, eta hara zer topatu genuen lehengoan zapping egin bitartean, espainiar telebistan, lehen katean: Eurovision-era joateko «final» modukoa.\nEsan genezake espainolek armada garaiezinaren porrota, Kubaren galera eta inperio handiaren murrizketa gainditzeko modua Eurovisionen topatu zutela, nahiz eta hori aspaldi izan. Izan ere, urtez urte eta edozein aitzakia medio, gomutarazten dizkigute lalala eta vivo cantando haiek. Daukaten pena bakarra da harez geroztik ezer gutxi lortu dutela. Horrela, aurten «salvemos Eurovisión» leloaz kanpaina mediatikoari ekin diote, españolito guztiek berriro ere jaialdi zirraragarri, entretenigarri eta apasionagarri horrekin bat egin, jarraitu eta denen gustuko ordezkaria anima dezaten.\nDemokrazia modan dagoen sasi-kontzeptua izanda, espainiar ordezkaria «demokratikoki» aukeratzea onena izango litzatekeela otu zitzaien. Horrela, gura zuen edonork Internet bitartez bere kanta aurkeztu, eta jendearen boto gehien nork aterako itxarongo zuten, prozesu osoa demokrazia parte hartzailearen adierazle handia bilakatuta. Edonor aurkeztu ahal zenez, beste telebista kate batean lan egiten duen Buenafuente showmanak pertsonaia friki bat asmatu, dantza friki bat asmatu eta asmatutako kanta friki horixe eskegi zuen Interneten. Eta, o sorpresa, bere programako egun batzuk betetzeko balio behar zuen Rodolfo Chikilicuatre puntuak eta puntuak batzen hasi zen «Chiki-Chiki» kantaz.\nZelan eroan ahal izango dute aurten Espainiako urguilua Europako beste herri arrotz eta «zantarren» aurrean lehiatzera? Imajinatzen ditut Espainiako betiko elementu chauvinista, harroputz eta cañí horiek guztiak kexaka, aurten benetan gaitz izango duten arren, Frantzia, betiko legez, Espainiaz gogoratu ez delako puntu banaketan edota Maltak «txu poins, dua pua» besterik ez dielako eman. Zelan defendatuko duten beste guztien artean espainolak onenenenenak direla, irabaztea merezi dutela, arraza espainola beste guztien gainetik gailendu behar dela, Jainkoak horrelaxe agindu duela eta. Zelan lortuko dute aktore mehe horrek, gezurrezko tupe eta plastikozko gitarraz kanta tonto eta frikia «abesten» duen bitartean? Ikustekoa izango da.\nHonezkero sumindurik agertu da bat baino gehiago, horrelakorik ezin dela onartu, ez dagoela eskubiderik, lotsagarria izango dela Europa aurrean piura horrekin agertzea.\nHala ere, kontua da «demokratikoki» aukeratua izan dela, eta horretan oinarriturik irten dira Espainiako telebistaren arduradunak Chikilicuatreren defentsan. Hemendik aurrera errepikatu behar den mezua ondo ikasi dute: «Chiki-chiki kantarekin Espainiak erakutsiko du bere buruaz barre egiteko gai dela, eta umorerik ez dugula falta».\nKontsigna horrekin euren burua ondo zuritzen dute, kontu honetan ere demostraturik geratu delako espainolen harropuzkeria eta handiustearen gainetik beste zerbaitek pisu handiagoa izango duela beti: diruaren hotsak, hain zuzen ere. Hau da, erraza izango zuten beste telebista bateko asmaketa hori albo batera utzi, eta aurkeztu diren kanta benetan kutreen arteko besteren bat bidali; hala ere, horrela ez lukete izango orain izango duten arrakasta. Ez Eurovisioni dagokionez, jakina, baizik eta Espainia barruan burutu ahal duten merchandising eta publizitate guztiari begira, aurtengo jaialdia askoz jende gehiagok jarraituko eta ikusiko baitu, zalantza barik. Zelako papera egiten duten, horrek berdin dio, share handiaz poltsikoak ondo berotu ahal izanez gero.\nNiri neuri, bost. Baina adierazgarria da oso, ezta?


Antzertia | zuIN | Page 2\nAzaroaren 11an, ostiralean, Agerre teatroa & EHUko “Antzertiola” taldeak “Ofelia, maite zaitut” antzezlana eskainiko dute 19:00etan Lanbide Heziketako Ikastetxean. Sarrerak 3 €.\nPablo Carrascosaren monologoa\nSorgin taberna Sábado 12, 22:00 horas Gratis\nMedicus Mundiren antzerkia: “Osasuna preziorik onenean”\nMedicus Mundik Laudioko kaleetara ekarriko du “Osasuna preziorik onenean” antzerki eta musika emanaldia, osasun zerbitzu publiko eta unibertsalera sarbidea aldarrikatzeko helburuarekin. Obrak 15 minutuko iraupena du eta urriaren 28an antzeztuko dute, 19:30ean Herriko Plazan. Ekimena elebitan izango da, euskaraz eta gaztelaniaz. Lanak modu sinbolikoan osasun publikoaren heriotza erakusten du eta, horri esker, osasun zerbitzu pribatuaren …\nAntzerkia: “Su izan nahi”\nMetrokoadroka konpainiaren “Su izan nahi” obraz gozatzeko aukera egongo da urriaren 21ean, ostiralean. Hitzordua 19:00etan izango da LHUIko antzokian. Sarrerak 3 euroren truke salduko dira.\nUrriaren 28an, ostiralean, Apaxi Kontalariak “Apaxi mendian” lana aurkeztuko du udal liburutegian. 18:00etan izango da saioa.\n‘Kantuak eta kontuak’: Gorbeako musika eta kondairak\nUrriaren 14ean, ostiralean, LHUIko areto nagusiak ‘Kantuak eta kontuak’ ikuskizuna hartuko du. Emanaldia Gontzal Mendibil musikariak eta Iñaki García Uribek interpretatutako Gorbeiako musika eta kondairetan oinarritzen da. Ekitaldian San Roke kofradiak eta Arloteek ere hartuko dute parte. Horrez gain, egun berean, Joselín Solaun Bikandi (1911-1988) omenduko dute, Ruperto Urkijoren lagun eta musika kidea eta Arloteen …\nKafe-antzerkia Oihalak Zabaltzenekin: “Ciegos a citas”\nSolastiar Kultur Elkarteak gonbidapena luzatu du Oihala Zabaltzen herriko taldearekin eskainiko duten kafe-antzerkira gerturatzeko, Etxeko Andre eta Gizonen Eguna dela eta. Hitzordua urriaren 11n izango da, asteartean, “Ciegos a citas” obrarekin. Bi emanaldi egongo dira, 18:30 eta 19:30ean, Lamuza parkeko Besaulki Aretoan.\nOstirala, irailak 16 18.00 Danborrada auzoan zehar. Ibilbidea Txosnagunean hasi eta amaitu egingo da. Latiorro HLHI eta “Jesuri” Guraso Elkartearen laguntzaz 19.00 Txupina. Lehenengo suziriarekin batera Buruhandiak Galtzagorri K.E eta Sorginlarren Mitologia taldearen laguntzaz (Txosnagunean) 19.00 Albokarien Kalejira (Txosnagunean eta auzoan zehar) 19.00 Graffitti erakusketa (Txosnagunea) 20.00 Pintxo-poteoa (Txosnagunean eta auzoko tabernetan) 20.30 Umeentzako ikuskizuna …\nGaztela eta Leongo Zentroaren San Fernando jaiak\nMaiatzak 27, ostirala 17:30 Umeentzako JOLASAK. Jarraian, umeentzako IKUSKIZUNA eta ASKARIA. 20:00 Untxi eta makailau TXAPELKETA GASTRONOMIKOA. 22:00 Anaitasun AFARIA. 23:00 Ilusionista baten IKUSKIZUNA. Maiatzak 28, larunbata 12:30 KALEJIRA eta dultzaina joleen emanaldia. 14:30 Ahaideen BAZKARIA. 17:30 Tute eta igel-toka TXAPELKETA. 19:00 Musika EMANALDIA. 22:30 DANTZALDIA Iñaki musikariarekin 1:00ak arte. Maiatzak 29, igandea 12:00 Dantza …


Gure platera, gure aukera – Gure Platera Gure Aukera\nSUKALDEAK ETA ESKOLA-JANTOKIAK COVID GARAIAN\nJangelak beharrezkoak dira gure eskoletan, COVID garaian ere. Adituen laguntzarekin “Sukaldeak eta eskola-jantokiak zaintzea COVID garaian” txostena osatu dugu. Bertan, osasun-krisi garai honetan eskola-jantokia bermatu ahal izateko jarraibideak eskaintzen ditugu.\nDame Veneno kanpaina. Gaixotzen gaituen elikaduraren muinerako bidaia. VSF Bidezko Elikadurak eta EHIGEk elkarlanean egindako ikerketa hau gaixotzen gaituen elikaduraren kontrako kanpaina da. Deskargatu hemen:\nDame Veneno. Gaixotzen gaituen elikaduraren muinerako bidaia (144 orrialde)\nDame Veneno kanpainia. EAEko elikadura eta osasun-politikoei buruzko gida, administrazio publikoei zuzendua. Elikadura osasungaitzaren epidemia geldiarazteko neurriak eta jarduketak. (VSF Bidezko Elikadura-EHIGE)\nEskola-jantokiak EAEn. Nolakoan diren eta nolakoak izan litezkeen: elikaduraren kalitatea, hezkuntza-potentziala eta ingurunearekin duen lotura (VSF Bidezko Elikadura-EHIGE)


Badator zestalari onenen Grand Slama - Busturialdeko Hitza : Busturialdeko Hitza\nBadator zestalari onenen Grand Slama\nGernika-Lumoko Jai Alai frontoiak munduko pilotari onenak hartuko ditu uztailaren 13tik abuztuaren 10era bitartean. Hurrengo bost asteburuetan Gernika Jai Alai Grand Slama lehiatuko dute sei bikotek.\nZesta puntaren katedrala betetzeko prest dago dagoenerako. Badator Gernika Jai Alai Grand Slama, eta abuztuaren 10era bitartean, astebururo, munduko pilotari onenen partiduak ikusi ahalko dituzte zestazaleek Gernika-Lumon. Barandika, Beaskoetxea, Lekerika, Aldazabal, Hormaetxea, Goikoetxea, Mendizabal, Etxeto, Ekhi, Lopez, Inza eta Egiguren dira frontoian dena ematera aterako diren pilotari handi eta ezagunen izenak.\nAldaketekin datorren txapelketa jokatuko dute; izan ere, aurten lehenengoz, ligaxka sistema oinarri hartuta lehiatuko dute aipatu Grand Slama –orain arte, kanporaketa sistema jarraituz jokatzen zuten–. Hala, hamabi pilotariak hiru bikoteko bi multzotan banatu dituzte. Iazko beste funtzio egongo dira, bost, baina aurrez aurreko partidu gehiago: Lehenengo hiru saioetan ligaxka jokatuko dute, eta abuztuaren 3an finalaurreko biak lehiatuko dituzte bi multzoetako lau bikote onenek. Abuztuaren 10ean izango da, azkenik, final handia.\nDiego Beaskoetxea: “Gure lana eginez gero, aurrera egingo dugu, baina egun txarra edukita, badakigu kanpoan geratuko garela”\nLigaxka sistema oinarri hartuta, saio bakoitzean punta-puntako bi partidugaz gozatzeko aukera edukiko dute ikusleek. Hala, formatu berriagaz, ikusgarritasuna eta kalitatea bilatu gura izan dute antolatzaileek: “Bi bikote gutxiago edukita kalitate eta joko mailan igo egingo da txapelketa. Beti saiatzen gara gero eta txapelketa hobeagoa egiten, eta aurten ligaxka aukera ederra zela pentsatu genuen. Izan ere, jokalari onenak edukitzea da gure asmo nagusia”. Halaber, ligaxka ereduan jokatuko dutenez, lehenengo partidua galtzen duen bikoteak txapelketan jarraitzeko beste aukera bat edukiko du: “Lehenengo partiduan kanporatzea apurbat traumatikoa izaten dela uste dugu, eta orain, beste aukera bat izango dute bikoteek”. Horrek, pilotariei eureri ere motibazio handiagoa ematen diela uste dute, “lehengo partidua bi tantogatik galdu arren ez direlako kanpoan geratuko”.\nFormatua eta sei aurrelari eta sei atzelariak hautatuta, bikoteak sortu dituzte gaur eguerdian Jai Alai frontoian egin duten jendaurreko zozketan. Lekerikak eta Osak iaz lortutako txapela defendatuko dutenez, beste bost bikoteak zehaztu dituzte hain zuzen. Hala, antolatzaileen berbetan, “oso borrokatuta” egongo den txapelketa eratu dute: “Pilotari onenak batu ditugu, eta lehia gogorra egongo da”. Honakoak dira bi multzoetako bikoteak: A multzoan, Mendizabal-Etxeto, Hormaetxea-Aldazabal eta Goikoetxea-Lekerika daude; B multzoan, berriz, Barandika-Ekhi, Beaskoetxea-Lopez eta Egiguren-Inza arituko dira.\nBikote parekatuak. Etxeko pilotarien maila oso azpimarragarria da, eta etxeko txapela eskuratzeko borrokatuko dira. Unai Lekerikabeaskoa pilotari gernikarrak laugarren urtez parte hartuko du Gernikako Grand Slamean, eta iaz Goikoetxeagaz eskuratutako titulua defendatzea da bere asmo nagusia. “Oso ondo jokatu genuen iaz eta frontoian elkar oso ondo ulertu ginen. Aurten ere, berdina egitea da helburu nagusia”, aitortu du Lekerikak. Hala ere, badaki ez dela erraza izango, eta kantxara “topera” aterako direla dio: “Aurkari gogorrak ditugu hasieratik. Hormaetxea-Aldazabal eta Erik-Etxeto. Erik Daniako frontoian bikain aritu da urte osoan. Onena izan da, ia txapelketa guztiak irabazi ditu-eta. Lan gogorra egin beharko dugu irabazteko”.\nXabier Barandikak Ekhi Martinez gasteiztarragaz baetera jokatuko du, orain dela bi urte egin legez. “Ez da batera jokatuko dugun lehen aldia, ondo ulertzen gara. Gazteak gara, eta topera aterako gara”. Talde gogorra tokatu zaiola uste du,eta irabazteko izerdi asko bota beharko dutela dio. Oso gustuko duen frontoia da Gernikakoa: “Kristoren giroa egoten da, jende asko hurbiltzen da. Frontoiak berak, bertan jokatzeko gogoak ematen ditu”. Aurten ere, Beaskoetxea lehengusuaren aurka jokatu beharko du hasieratik. B multzoan egokitu zaie, eta familiakoen aurrean bere aurka jokatzea”polita” izango dela uste du.\nIzen handiko txapelketetan izen handiko bikoteak sortzen dira. Diego Beaskoetxeak gernikarrak Imanol Lopezegaz jokatuko du etxean, eta bikote gogorra dela uste dute Lekerikak eta Barandikak, txapelketako faboritoak. “Beteranoak dira, urte asko daramatzate onen artean, eta txapelketa asko irabazi dituzte. Elkarrekin torneo asko jokatu dituzte eta ondo ezagutzen dira, baina gu ere, faborito ikusten gara”, aitortu du Lekerikak. Beaskoetxea, baina, zuhurragoa da, eta Goiko-Lekerika eta euren bikoteak izen handikoak direla esanda, partidu guztiak gogorrak izango direla dio. “Gure lana eginez gero, aurrera egingo dugu, baina egun txarra edukita, badakigu kanpoan geratuko garela. Ligaxka eredua jarraituz beste aukera batzuk izango ditugu, baina lehenengoa galduz gero, bigarren partidura ez gara ondo joango”.\nLekerika: “Oso ondo jokatu genuen iaz eta frontoian elkar oso ondo ulertu ginen. Aurten ere, berdina egitea da helburu nagusia”\nAlex Hormaetxea bermeotarrak Ibon Aldazabal berrituarragaz jokatuko du Grand Slama. Laugarren urtez jarraian izango dira bikote Gernika-Lumon. Hala, ondo dakite zelan jokatu behar duten: “Oso ondo konpontzen gara, eta hori nabaritu egiten da jokatzerakoan. Ahal duguna egingo dugu, eta gure aukerak izango ditugula uste dut. Dena emango dugu”. Txapelketan maila handia dagoela dio: “Bategaz zein besteagaz jokatu eta batzuen zein besteen kontra jokatzerakoan dena eman beharko genuela bagenekien, maila handia dago”.\nZapatuko hitzordua. Asteburu honetan dute lehenengo hitzordua, eta Lekerika eta Osa iazko txapeldunek zabalduko dute txapelketa; Hormazabal eta Aldazabalen aurka jokatuko dute. Aldazabalen berbetan, Goikoetxea eta Lekerika dira faboritoak, “eurak direlako iazko txapeldunak”. Frontoia, baina, gustuko du, eta gogotsu dago txapelketa hasteko. “Aurrera eta atzera asko mugitu beharko gara, baina gustatzen zait frontoia. Partidu onak zein txarrak egin ditut bertan, baina gehiago hobeak direnak”, dio Aldazabalek.\nZapatuko bigarren partiduan, elkarren aurka nor baino nor gehiago ariko dira Beaskoetxea eta Barandika lehengusu gernikarrak. “Partidu gogorrak izaten dira Xabiren aurkakoak. Sentsazioak bereziak izaten dira bere aurka jokatzerakoan, nik berak irabaztea gura dudalako, eta alderantziz. Beti aurrez aurre aritzea tokatzen zaigu, eta horrela egin beharko dugu”. Hala ere, txapelketa Barandikak edo berak eramatea nahi du.\nSarrerak sarean. Aurtengo txapelketarako sarrerak zein txartelak sarean eskuratu ahal dituzte dagoenerakoz zestazaleek. Ligaxka zein finalaurreko eta finalerako sarrerak daude eskuragarri, eta antolatzaileek sarrerak aurretiaz eskuratzeko gomendioa eman dute: “Gomendagarria da ahalik eta arinen sarrerak erostea, finalean frontoia bete egiten da-eta. Zestazaleentzat eta gernikarrentzat galdu ezin den eguna bihurtu da”. Aurten, gainera, finalaurrekoetan ere betetzea espero dute, “funtzio potentea” izango baita; egun berean bi finalaurrekoak jokatuko dituzte.\nGoikoetxea-Lekerika vs Erik Mendizabal-Etcheto\nBeaskoetxea-Lopez vs Barandika-Ekhi\nErik Mendizabal-Etcheto vs Hormaetxea-Aldazabal\nEgiguren-Inza vs Barandika-Ekhi\nGoikoetxea-Lekerika vs Hormaetxea-Aldazabal\nBeaskoetxea-Lopez vs Egiguren-Inza\nErlazionatutako edukiaDiego Beaskoetxeak Daniako frontoiari agur esan dioXabi Barandikak Daniako puntista onenen artean bukatu du udako denboraldia


Beste hiru positibo kasu atzeman ditu Osasun sailak Goierrin - Goierriko Hitza : Goierriko Hitza\nOsasun sailak zabaldutako txosten epidemiologikoaren arabera, Zaldibian bi kasu berri daude eta Lazkaon bat.\nSan Inazio egunetik atzora arte lau positibo gehiago zenbatu bazituen Osasun sailak Goierrin, 24 orduan beste hiru positibo kasu atzeman ditu: Zaldibian bi eta Lazkaon bat. Osasun krisia hasi zenetik, 425 dira COVID-19a atzemateko PCR proban positibo eman duten goierritarrak.\nGipuzkoan 25 positibo zenbatu ditu Osasun sailak atzotik gaurra, Araban 14 eta Bizkaian 123. Euskal Autonomia Erkidego mailan 4 eri daude ZIUn ospitaleratuak, eta 10 dira atzo ospitalera eramandakoak. Guztira 55 dira ingresatuta daudenak.\nEguneraketa: 08/03 –—— 08/4\nALTZAGA …………… 4\nARAMA ……………… 2\nBEASAIN ………….. 62\nGABIRIA ……………. 0\nGAINTZA …………… 0\nIDIAZABAL ………… 6\nITSASONDO ………. 6\nLAZKAO …………… 20……………..+1\nLEGAZPI ………….. 31\nLEGORRETA ……… 12\nMUTILOA ………….. 3\nOLABERRIA ………. 1\nORDIZIA ………… 138\nORMAIZTEGI ……. 4\nSEGURA ……………. 4\nURRETXU ……….. 23\nZALDIBIA …………. 5………………+2\nZEGAMA …………… 8\nZUMARRAGA ….. 85\nGOIERRI ………. 422……………..425 (+3)\nErlazionatutako edukiaPositibo kasuak (uztailak 31-abuztuak 2)


Le Brethon - Wikipedia, entziklopedia askea.\nOlivier LARAIZE (2014-2020)\n46° 34′ 15″ N, 2° 43′ 03″ E / 46.5708°N,2.7175°E / 46.5708; 2.7175Koordenatuak: 46° 34′ 15″ N, 2° 43′ 03″ E / 46.5708°N,2.7175°E / 46.5708; 2.7175\nLe Brethon (Frantzia)\nLe Brethon (Okzitania)\nCérilly, Hérisson, Meaulne, Saint-Bonnet-Tronçais, Saint-Caprais, Vallon-en-Sully, Le Vilhain, Vitray eta Meaulne-Vitray (en)\nLe Brethon Frantziako udalerri bat da Allier departamenduan dagoena, Auvernia-Rhône-Alpeak eskualdean. 2013an 358 biztanle zituen.\n2007an Le Brethon udalerrian erroldatutako biztanleak 338 ziren. Familiak 160 ziren, horien artean 72 pertsona bakarrekoak ziren (28 bakarrik bizi ziren gizonak eta 44 bakarrik bizi ziren emakumeak), 28 seme-alabarik gabeko familiak ziren, 32 seme-alabarik gabeko bikoteak ziren eta 28 seme-alabak dituzten guraso-bakarreko familiak ziren.\n2007an 266 etxebizitza zeuden, 167 familiaren etxebizitza nagusia ziren, 83 bigarren erresidentzia ziren eta 15 hutsik zeuden. 258 etxeak ziren eta 6 apartamentuak ziren. 167 etxebizitza nagusietatik 137 bere jabearen bizilekua ziren, 19 alokairuan okupaturik zeuden eta 11 doan lagata zeuden; 11 etxek bi gela zituzten, 33 etxek hiru zituzten, 42 etxek lau zituzten eta 82 etxek bost zituzten. 2 etxek euren parking plaza propioa zuten azpian. 79 etxetan ibilgailu bat zegoen eta 61 etxetan bat baino gehiago zituzten.\nLe Brethon udalerriko biztanleria-piramidea 2009an .\nLe Brethon herria Tronçais basoaren hegoaldean kokatzen da. Basoak udalerriaren ipar-mendebala hartzen du.\n2007an lan egiteko adina zuten pertsonak 194 ziren, horien artean 132 aktiboak ziren eta 62 inaktiboak ziren. 132 pertsona aktiboetatik 117 lanean zeuden (60 gizon eta 57 emakume) eta 15 langabezian zeuden (6 gizon eta 9 emakume). 62 pertsona inaktiboetatik 20 erretiraturik zeuden, 14 ikasten zeuden eta 28 "bestelako inaktibo" gisa sailkaturik zeuden.\n2009an Le Brethon udalerrian 179 unitate fiskal zeuden, 363 pertsonek osaturik. Pertsona bakoitzeko diru-sarrera fiskalaren mediana urteko 13.821 euro zen.\n2007an zeuden 7 komertzioetatik, 3 eraikuntza enpresak ziren, 1 ibilgailuen saltze eta konpontze enpresa zen, 1 zerbitzu enpresa zen eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 4 zerbitzu publikoetatik, 1 funeraria zen, 1 iturgina, 1 argiketaria eta 1 ile apaindegia.\n2000. urtean Le Brethon udalerrian 33 nekazaritza-ustiategi zeuden, 2.142 hektarea erabiltzen.\nSaint-Caprais (2,6 km)\nLe Vilhain (6,1 km)\nVitray (6,3 km)\nHérisson (6,8 km)\nMeaulne (8,3 km)\nVallon-en-Sully (9,3 km)\nCérilly (9,6 km)\nMultimedia: Le Brethon\nOrriaren azken aldaketa: 8 iraila 2020, 21:30.


Elgoibarko Udalak balantze positiboa egin du Legealdi Planaren erdian - Elgoibarko Udala\nElgoibarko Udalak balantze positiboa egin du Legealdi Planaren erdian\nLegealdiaren erdia beteta, planaren betetze-maila oso altua da, %96,3koa.\nLehentasuna duten 19 jarduerek, %100ean betetzen dituzte aldez aurretik zehaztutako exekuzio denborak eta epeak: 8 Herritartasun arloan, 4 Antolakuntza arloan eta 7 Lurralde arloan.\n2016-2019 Legealdi Planak, udala herritarrengana hurbiltzeko eta elgoibartarrak udal-politiken erdigunean kokatzeko helburuak ditu, besteak beste.\nPlanean betetako %96,3ari, Legealdi Planean ez baina udal aurrekontuetan jasotzen diren eta modu paraleloan landu diren beste hainbat ekintza azpimarragarri gehitu dizkie Elgoibarko Udalaren Gobernu-taldeak.\nAne Beitia Elgoibarko Alkateak gaur, prentsaurrekoan eta Gobernu Taldeko kide batzuekin batera, legealdiaren erdia betetzen den garai honetan, Udalak orain 2 urte martxan jarritako Legealdi Planaren balantzea aurkeztu du.\n“Agindutakoa betetzen ari gara. Legealdi plan hau, herritarrekin hartutako konpromisoa da, lana eta ardura oinarri dituena. Bi urtetan ideiak ekintza bihurtu ditugu, benetakoak eta neurgarriak diren ekintzak. Gobernu-talde honek garatutako jarduera eta konpromisoaren gardentasuna erabatekoa da”.\nAne Beitiak, Gobernu-taldearen esfortzua eta konpromisoa ere azpimarratu ditu, ilusioz beteta eta bateratuta jarraitzen duen taldea dela adierazi du. Helburua ere berbera izaten segitzen duela esan du, elgoibartarren beharrizanei erantzutea, Elgoibar hobeago bat eraikitzen jarraitzeko.\nBeitiaren esanetan, azken bi urte hauetan politika egiteko bide jakin bat hautatu du Udalak, herritarrengana hurbilduz, herritarren parte hartzea sustatuz, Elgoibako eragile desberdinekin elkarrizketak antolatuz, herritarrenganako arreta hobetuz, teknologia berrien inplementazioaren bitartez, etab.\n%96 baino gehiagoko betetze-maila\nLegealdi Planean planifikatutako ekintzen bistadizoan, Alkateak planaren balorazio oso baikorra egin du, bai honen eboluzioari dagokionez, bai betetze-mailari dagokionez ere. Plan honek, Udala, instituzio gisa, herritarrengana hurbildu eta elgoibartarrak udalpolitiken erdigunean jarri ditu. Beitiaren arabera, “egin beharreko proiektu eta ekintza ia guztiak eginda daude eta martxan jarri beharrekoak martxan daude”.\nGobernu-taldeak, azken bi urtetan hartutako erabakien koherentzia azpimarratu du eta pozik agertu da egindako lanagatik. Datu esanguratsu moduan, Legealdi Planaren betetze-maila nabarmendu du, izan ere, %96,3koa da (2017ko martxora arte). Azken bi urte hauetan garatu diren jarduera guztiak, Elgoibarko Gobernu-taldearen geroko ekintzan ere lehentasunezkoak izango diren 3 arlotan sailkatzen dira: Herritartasuna, Antolakuntza eta Lurraldea.\nHerritartasun arloa: (2017ko martxora arte):\n%95 exekutatuta eta exekutatzen\nAntolakuntza arloa: (2017ko martxora arte):\nLurralde arloa: (2017ko martxora arte):\n%94 exekutatuta eta exekutatzen\nEkintzan Plana gainbegiratu ostean, honela mintzatu da Alkatea “Legealdi Planean zehaztutako ekintzak lantzeko konpromisoa hartu bagenuen ere, modu paraleloan, planean definituta ez dauden baina udal aurrekontuetan jasota dauden bestelako jarduera garrantzitsu batzuk egiteko gauza izan gara”. Ildo honetan, beste ekintza guzti hauek ere gehitu edota gutxienez kontuan hartu beharko liratekeela esan du.\nEginkizun azpimarragarrienak %100ean bete dira\nLegealdi Plana diseinatzerakoan, Elgoibarko Udalak 66 ekintza desberdin planifikatu zituen eta horietatik, lehentasuna zuten 19 jarduera definitu. Egun, ekintza hauek, %100ean betetzen dituzte aldez aurretik zehaztutako exekuzio denborak eta epeak: 8 Herritartasun arloan, 4 Antolakuntza arloan eta 7 Lurralde arloan.\n8 Herritartasun arloan:\nEtxez etxeko Laguntza Zerbitzua behar berriei egokitzea.\nHaur eta Gazteen Sustapeneko Sailetik egiten den haurrentzako eskaintza bateratua egitea.\nLaneratzeko zailtasunak dituzten emakumeekin eskuhartzea.\nEtxegabetzeen aurkako protokoloa egitea eta onartzea.\nArrisku egoeran dauden haurren arretarako protokoloak eta zerbitzuak hobetzea.\nAisia arloko udal zerbitzuak eta eskaintza herriko haur, nerabe eta gazte guztientzat bermatzeko plana.\nUdaleko V. Erabilera Plana ebaluatzea eta VI. Plana diseinatzea eta ezartzea: Urrezko BIKAIN ziurtagiria lortu du Udalak 2016an.\nHerriko Antzokiaren kudeaketa eta diagnosia egitea.\n4 Antolakuntza arloan:\nHerritarren arreta zerbitzua indartzea: Herritarrentzako arreta zerbitzua ezartzeko prozesua bideratzea, eta horretarako, ondorengoak zehaztea.\nParte-hartze plana diseinatzea eta ezartzea.\nHerritarrak informatzeko teknologia berriak abian jartzea.\nUdal kudeaketako prozesuak berrikusteko, arrazionalizatzeko eta errazteko prozesua bultzatzea.\n7 Lurralde arloan:\nAita Agirre eskola zaharrak kultur ekipamendu gisa eraberritzea.\nIndustrialdeak konpontzea eta industrialdeen urbanizazioa hobetzea.\nUrazandiko haur-parkea berritzea eta auzoetako haur-parkeen zuzkidura handitzea.\nHerrigunea eraberritzea eta balioestea bultzatzea.\nOlasogain eremua berriz urbanizatzeko eta bertako irisgarritasuna hobetzeko proiektua idaztea (Sigmako etxebizitzak).\nMugikortasun plana eguneratzea, oinezkoek lehentasuna izan behar duteneko guneak arintzeko.\nKaleko argiteria berritzeko eta argiteriaren eraginkortasun energetikoa hobetzeko programa.\nElgoibarko 2016-2019 Legegintza Planaren deskribapena\nLegealdi Plana, herriaren etorkizuneko erronka nagusiak biltzen dituen dokumentua da eta hauei erantzuteko ekintzak eta proiektuak zehazten ditu, hurrengo 3 arlo nagusi eta berri hauetan egituratuta: Herritartasuna, Antolakuntza eta Lurraldea. Gauzak horrela, Elgoibarko Udalak, plan honetan zehaztutako ekintza eta proiektu guztiak errealitate bihurtzeko, 4.635.500 € bideratuko ditu guztira. (Herritartasuna: 2.734.500 € / Antolakuntza: 695.000 € / Lurraldea: 1.206.000 € ).\n12 helburu estrategiko eta 3 arlo nagusi:\nHerritarren ongizatea bermatzea.\nHerritartasun aktiboa sustatzea.\nAdministrazioa hurbila, gardena eta modernoa izatea\nAdministrazio eraginkorragoa izateko, etengabeko hobekuntzan oinarrituriko kudeaketa bultzatzea.\nErronka berriei langile eta baliabide egokiak erabiliz, aurre egitea.\nSustapen ekonomikoa eta enplegua.\nHerria suspertzea eta eraberritzea.\nEtxebizitza hutsen eta eraberritze integratuko eremuen plangintza eta kudeaketa.\nMugikortasuna eta irisgarritasuna bultzatzea.\nIngurumenaren eta paisaiaren kalitatea hobetzea\nPartaidetzan oinarritua eta udaleko sail desberdinen arteko transbertsalitatea sustatzeko helburuarekin, 2016-2019 Legealdi Plana egiteko prozesua Alkatetza buru dela gauzatu da, eginkizun horretan sortu den Zuzendaritza Taldearen laguntzarekin eta Gobernu-taldeko kideen ekarpenekin. Ane Beitia Alkatearen esanetan, azpimarratzekoa eta eskertzekoa da beste behin, udal langile guztien laguntza eta parte hartzea, horri esker planak herriaren egoera zehatzean eta egun bizi duen errealitatean oinarritutako proposamenak biltzen baititu.\nBeitiak, Elgoibarko Udalaren zorroztasuna eta gardentasuna azpimarratu ditu udal kudeaketaren ezaugarri nagusi gisa. Udalak hartutako ardura eta konpromisoa azpimarratu nahi izan ditu, bai Legealdi Planaren prozedimenduari dagokionez, bai honen betetzeari dagokionez ere. Alkatearen esanetan, “erantzunkizuna, gardentasuna eta seriotasuna, Elgoibarko Udalaren kudeaketaren oinarrizko hiru zutabe izan dira, egun ere badira eta etorkizunean ere seguru hala izango direla”.


Tailandia Teak Egur Naturaleko Mahai Koilarak\n$ 20.99 Erregularra prezioa $ 28.99\nkolorea C kutxa B laukia 10pcs lotu 07 08 05 A laukia 06 03 04 01 02\nC kutxa B laukia 10pcs lotu 07 08 05 A laukia 06 03 04 01 02\nThailand Teak Natural Wood Tableware Spoon Set - Box C atzeraordetuta dago eta stockean itzuli bezain laster bidaliko da.\nZiurtagiria: CE / UE\nModel zenbakia: 401378\nPieza kopurua: 7\nMota: Sukaldaritza tresnen ezarpenak\nModel zenbakia: 653212\nsukaldeko tresnak: Kitchenware\nSukaldaritza tresnak: egur sukaldeko tresnak\nEz itsatsitako sukaldeak: Sukaldeko tresneria\nIzena: Koilara Pizza pala nahastuz\nTamaina: Argazki ikuskizun gisa\nKolorea: Egur kolorea\nZurezko material naturalez egina, arina, ekologikoa eta herdoila ez duena, erabiltzeko osasuntsua.\nHelduleku luzea duen itxura ederra du eta oso erraza da.\nSeguru gainazal beroetan erabiltzeko eta segurua sukaldaritzako gainazaletarako.\n7 estiloak Zure etxeko eta zure lagunentzako sukaldeko tresnak.\nNorentzat: etxea, jatetxea eta sukaldea\nPaketea barne: 1 x Egurrezko koilara\nOhar: Argiaren eta pantailaren aldea dela eta, elementuaren kolorea irudiekiko zertxobait desberdina izan daiteke. Mesedez, onartu 1-2 cm-ko desberdintasunak eskuzko neurketaren ondorioz.\nKoilarak bikainak dira, oso zainduak, leunak, atseginak eskuetan edukitzeko. Haiekin sukaldatzea plazer bat da!\nmultzo bat jaso eta koilara bat erdian hautsita dago, argi dago jada hautsita zegoena jatorriz josita zegoela.\nBezeroek 5.0 / 5-ek baloratzen dute 48776 berrikuspenetan oinarrituta.


Ikusleengana hurbiltzeko proiektua jarri du martxan Barakaldo Antzokiak - Deia\ndeia.eus | barakaldo 26.07.2021 | 19:00\nBarakaldo Antzokiak ikusleengana hurbiltzeko kanpaina berri bat jarriko du martxan, BAT Gara izenekoa. Horren helburu nagusia ikusleen proposamenak entzutea izango da. Horretarako, Eusko Jaurlaritzako Kultura eta Hizkuntza Politika sailak diruz lagundu du ekimena.\nBarakaldo Antzokiaren proposamenak dirulaguntza jaso zuen ekainaren 10eko ebazpenean, 19.200,00 euroko zenbatekoarekin, eta aurkeztutako eskabide guztietatik bigarren puntuazio onena lortu zuen. "Oso pozik gaude eta ekimen berri hau abian jartzeko gogo handiz, gertuago dagoen antzerkia lortzeko gure helburua babesten baitu, gure programazioaz gozatzen dutenen iritziak eta sentipenak kontuan hartuko dituelako", adierazi du Rakel Olallak, Barakaldo Antzokiko presidenteak.\nEkintza-programa integral baten bidez, ikusleria erdigunean jartzea eta haien eta sortzaileen artean zubiak eraikitzea da BAT gara programaren helburua, digitalaren presentziarekin eta jarraitutasunerako bokazio argiarekin.\n"Proiektuaren ideia nagusia ikusleak hobeto ezagutzea da, haientzat denbora izatea, axola digutela jakitea, entzutea ¿ bai eta antzerkian bizi dutena beren bizitzetan eragina izango duen esperientzia esanguratsua izatea ere", azaldu du Rakel Olalla Barakaldo Antzokiko presidenteak.\nEz da Antzokia deialdi honetara aurkezten den lehen aldia; izan ere, 2018. urtearen amaieran dirulaguntza eman baitzitzaion, publikoak gehiago eta hobeto ezagutzeko, batez ere antzerkiaren lagunak, eta, aldi berean, programazioan bertan erabakiak hartzera bideratutako datuak lortzeko.\nBAT gara proiektuak honako hauek konbinatzen ditu: profilen azterketa, komunikazio segmentatua, esperimentatzeko jarduera osagarrien eskaintza zabaldua eta funtzio osteko dibulgazio berezia. "Leialtasuna lantzen jarraitu nahi dugu, eta komunitate inplikatuago batera eramango gaituen elkarrizketa sortu", adierazi du Olallak.\nHauek dira, besteak beste egingo diren ekintzak: lehiaketak sare sozialetan, sustapenak QRn, entsegu irekiak, taldeentzako masterclassak (familiak, gazteak...), solasaldiak, aldez aurreko topaketak edo funtzio ostekoak¿\n"Esperientzia eszenikoa areagotu nahi dugu", gaineratu du Olallak, "gertakari eszenikoa ez baita ikusleak antzerkira joan, ikuskizun bat ikusi eta aurreko ikuskizunetara joan ahal izatera mugatzen , baizik eta ondoren hainbat informazio eta tresnez hornitu ahal izatera".\nBilbok Diversitours-Aniztasuna Tours ekimena jarriko du martxan.


BERTATIK BERTARA KANPAINA BERRIZ GUREKIN UDAN!!!\nBigarren urtez udalerri euskaldunetan horren bizirik dagoen hizkuntza balioan jarriko duen egitasmoa abiatuko da udan\nTabernetan eta jatetxeetan banatzeko mahai gainekoak izango dira eskuragarri. Horrez gain, ostalariei zein zerbitzu sektorekoei bideratutako sentsibilizazio bideo bat egingo da, eta ohiko merkataritza-ostalaritzako kanpainarekin batera, establezimendu guztietara informazio orri bat banatuko da kanpaina honen berri emateko. Informazio orria bera erakusleihoan jartzeko baliagarria izango da gainera, eta euskara praktikatu ahal izateko hiztegira eramango duen QR bat ere izango du.\n‘Bertatik berrtara’ kanpaina abiarazi du aurten ere UEMAk udaren atarian, zerbitzu sektorean euskara areagotzeko. Irailaren erdialdera arte izango da kanpaina, bisitariak eta zerbitzu sektoreko arduradunak eta langileak euskara aintzat hartzera gonbidatzeko.\nBesteak beste, udalerri euskaldunetako tabernetan eta jatetxeetan 300.000 mahai-gaineko banatuko ditugu, kanpainaren mezuarekin, euskara gure postalik ederrena dela nabarmenduz. Iaz bezala, dozenaka udalek eta hainbat garapen agentziak egin dute bat kanpainarekin.\nMERKATATARITZA ESTABLEZIMENDUETAN ERROTULUAK EUSKARAZ IPINTEAGATIK DIRU LAGUNTZAK\nZINEMA EUSKARAZ DOMEKA GOIZETAN\nMaiatzaren 23tik ekainaren 20ra bitarte, Bermeon umeek zinema euskaraz ikusteko aukera izango dute, 5 domeketan jarraian pelikula emango da Nestor Basterretxea aretoan eta Euskara Sailak, ekimen honegaz bat eginik, gonbiteak banatuko ditu ume eta gaztetxoek zinemaz gozatu dezaten.\nHerritarrak errenta aitorpena euskaraz egiten duen bakoitzean administrazioa euskalduntzeko pausuak ematen ari dela gogorarazten du Udalak\nAsteburuan, apirilaren 17 eta 18an, euskarazko Tom eta Jerry pelikula ikusteko aukera egongo da Nestor Basterretxea aretoan.\nEuskal abizenak euskal grafiaz idazteko kanpaina martxan jarriko du apirilean Bermeoko Udalak, UEMAren laguntzarekin, munduan euskaldunek presentzia izateko.\nARGAZKIAK ETA TERTULIA\nArratsaldea tertulian pasatu nahi?


Etxea egiteko komeriak - Ahotsak.eus\nEtxea egiteko komeriak\nEtxea egiteko komeriak
Neskarekin hasitakoan, etxerik ez zuten. Zer egin zuten etxea egiteko kontatzen du: anaiarekin batera diru-laguntza eskatu, eta etxea egin zuten familiaren lurretan; Donostiako arkitektoa ekarri zuten, eta beraiek atera zituzten zimenduak. Jendea esamesaka ibili zen etxea egin bitartean. Kontratista Leitzan topatu zuten.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan BRS-009-014 kodeko bideoa nahi duzula aipatzea: ahotsak@ahotsak.eus\nNeskarekin hasitakoan, etxerik ez zuten. Zer egin zuten etxea egiteko kontatzen du: anaiarekin batera diru-laguntza eskatu, eta etxea egin zuten familiaren lurretan; Donostiako arkitektoa ekarri zuten, eta beraiek atera zituzten zimenduak. Jendea esamesaka ibili zen etxea egin bitartean. Kontratista Leitzan topatu zuten.\nGaia(k): Lanbideak » Arotzak , Politika » Gerraostea eta Francoren diktadura » Gerratik itzulera\n- Geo baakizu neskakin hasi nintzen, ta etxerik ez gendun. Hau gue terrenoa zan, baserrikoa, baiño baserri nola zan maiorazkoentzako dena. Gu ezer ez gendun. Ta terreno puska hau hartu gendun etxea egiteko. Bi anaiak, gazteenak eta nik. Etxea eitten hasi ginen, bueno etxea itteko idean hasi giñen ta hor beste etxe bat bazegoan, saltzeko atera zun ta ehun ta hamar mille pezta eskatu zizkigun ta esan [du] pisu txar hau bakarra ta ehun ta hamar mille pezta ta bi anaiak hitz egin [genun] ta etxe bat zeatik ez degu itten, Berastegin etxek itten ez gendun guk behin´e ikusi, inor´e. Lehendabizikoa herrín, gue gogoan nintzana hau da “el año sesenta y dos” ein gendun. Hala hasi giñen, handik eta hemendik eta nolabait´e ta paper baten leitu nun nik “que había subvenciones”.\n- Etxeak itteko.\n- Etxeak itteko ta paperak ein giñun, ta kobratu gendun, kobratu ere ein gendun: “Sesenta mil pesetas”, “a treinta cada piso”. Ta ordun etxea eitten hasi giñenen, jende guztia hitz eitten, “horii dirua zeiñek emango zien etxia itteko?”. Familiarrak-eta okerrenak, ta hola, ta bintzat hasi giñen gero zimentuk-eta ateratzen, arkitekto bat Donostiakoa ekarri gendun. Ez dakit Donostiara zertara joan giñen, bintzat Donostiako arkitekto bat ekarri gendun. Planoak in zizkigun ta bi anaiak hementxe planoak jarri bazterren, neurtu ta bueno hementxe in beharko diagu hau aurreaxego hau horraxeo, honaxeo, haraxeo… Zimentuk ateratzen atxurrakin ta palakin, ez zan kutxaraik, hemen bintzat, ta zimentuk ateratzen-ta hasi giñen ta hemen taberna zegon bertan amistade haundia nuen nik, bueno amistade denakin, baiño Benardo zan horko taberneroa ta etorri zan, ta beste batekin etorri zan zea bestea don Martiñeneko Pedro, hoi herriko hoi´e ayuntamentun zerbait e bazun hor, Kajero edo zerbait, bik etorri zien ta esan zigun: “Ze hasi zeate?”. “Ba etxe koskor bat eingo ote degun”. Ta hola ta esan zidan Benardo horrek esan zidan: “Tabernan zeuen ta jende guztia hitz itten ari dek zuengatik ta aber ze eitera zoazten, konejera edo zulo zikin batzuk itten ari zaretela-ta” handik eta hemendik. Eta esan nion: “Bueno, nik ez dakit zuloak edo ze izango diren, zuloa ahal dana egiten ari gara, baiño neurrik hok dauzke etxek”.\n- Hori ba! “Neurrik ta arkitektuk ein dittu, geure kasan ez gera ari” esan nion. Hala hartu zittun datuk ta joan zan etxera, ta handik bealaxe etorri zan ta esan zidan: “Segi, ez iñori kasurik in, gure etxen neurrik zeuzkek, honek dittu “nueve y medio por once y medio””, ia ia ehun metro, etxea, nahiko etxea. “Segi!”, esan zidan “ateako dek etxea, bai” ta hola. […] Dirua zeinek emango zigun ta iñork ez zigun laguntzen, baiño hitz egiteko nahikoak ziren. Geo kontratistan bat edo baten bat billatu ein ber, kontratista bat billatu gendun, hemen ari zana lanean, etxe bat erre ein zan ta anai ziren kontratista hoiek, Leitzekok, ta joan nintzen ta hitz in gendun, ba tratu egin gendun ta etxea ittea.\nGabirian, lau urtez osabarenean\nPikatxoi eta palaz lurra kentzen\nHerriko jendea baserrietara lapurretara\nEtxe barik alde batetik bestera\nPagoaren atal desberdinak


Apirilaren 16an zabalduko da haur eta nerabeendako udako aisialdi eskaintzan izena emateko epea - Bergara - Goiena.eus\nApirilaren 16an zabalduko da haur eta nerabeendako udako aisialdi eskaintzan izena emateko epea\nArantzazu Ezkibel Galdos 2018-04-11 15:48\nDatorren astelehenean, apirilaren 16an, zabalduko da uda garairako Udalak prestatu dituen haur eta nerabeendako aisialdi kanpainan izena emateko epea. Aisialdi eskaintza horretan leku garrantzitsua izango du kirolak, eta nola ez Udaleku Irekiek. Horrez gain, uretako indusketa arkeologikoa eta astronomia jardunaldia ere egingo dute.\nMaite Agirre kultura zinegotziak eta Izaskun Labaien gazteria zinegotziak aurkeztu dute Udalak prestatu duen udako aisialdi eskaintza.\nAgirrek azaldu du "haur eta nerabeen ardura erantzukizun publikoa" ere badela; testuinguru horretan, Udalaren nahia da aisialdi hezitzailea bermatzea eta lan eta familiaren arteko kontziliazioa erraztea.\nKirola, eta kirolak dituen balioak garrantzitsuak dira aisialdi eskaintzaren baitan. "Udako kirol kanpainak erantzun polita izaten du. Azken finean, neguan hainbeste praktikatzen ez diren kirolak landu eta gozatzeko bidea ematen du", azaldu du Labaienek. Txanda bakarreko eta bi txandako ikastaroak egingo dituzte, bakoitzaren nahi eta beharretara egokituta.\nUdako beste klasiko bat Udaleku Irekiak izaten dira. Gero eta familia gehiagok erabiltzen duten eskaintza izaten da. Iaz, esaterako, 525 ume ibili ziren Udaleku Irekietan.\nBeste hainbat nobedade\nAzkeneko urteetan egin duten moduan, Bibliopiszina ekimena garatuko dute, udan irakurzaletasuna bultzatzeko. Beste ekimen berezi bat sormen tailerra izango da. 2006an, 2007an eta 2008an jaiotakoei zuzenduta egongo da.\nNabarmentzeko ekintzak izango dira aurten: uztailaren 3an uretako indusketa arkeologikoa egingo dute Agorrosinen –aurten 3. aldiz–. Uztailaren 18an familia osoari zuzendutako Astronomia jardunaldia egingo dute.\n115.000 euroko aurrekontua\n2018rako prestatu duten eskaintzak 115.000 euroko aurrekontua du, eta 45.000 euroko sarrera aurreikusten dute. Udako aisialdi eskaintzan izena emateko aukera datorren astelehenean zabalduko dute.